**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Ιανουαρίου 2022, ημέρα Τρίτη και ώρα 13.10΄, στην Αίθουσα Συνεδριάσεων της Ολομέλειας της Βουλής**,** συνήλθε η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασίλειου Γιόγιακα, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Τουρισμού:

**Α.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού».

**Β.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Στη συνεδρίαση παρέστη η Υφυπουργός Τουρισμού, κ. Σοφία Ζαχαράκη, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Μπιάγκης Δημήτριος, Κομνηνάκα Μαρία, Κατσώτης Χρήστος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλησπέρα σας. Κυρίες και κύριοι συνάδελφοι, ξεκινάμε την Επιτροπή μας με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Τουρισμού:

**Α.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού».

**Β.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Ο Εισηγητής της Πλειοψηφίας, ο κ. Βασιλειάδης έχει το λόγο.

**ΒΑΣΙΛΕΙΟΣ ΒΑΣΙΛΕΙΑΔΗΣ (Εισηγητής της Πλειοψηφίας):** Καλησπέρα σε όλους και καλή χρονιά να έχουμε. Εισηγούμαι σήμερα δύο σχέδια νόμων του Υπουργείου Τουρισμού, με τα οποία κυρώνονται δύο διακρατικές συμφωνίες συνεργασίας στον τομέα του τουρισμού, στον οποίο συχνά αναφερόμαστε ως η βαριά βιομηχανία της χώρας. Τα μνημόνια κατανόησης αυτά συνήφθησαν μεταξύ του Ελληνικού Υπουργείου Τουρισμού και αφενός του Υπουργείου Περιβάλλοντος και Τουρισμού της Μογγολίας και αφετέρου του γραφείου του Πρωθυπουργού της Ουγγαρίας, αποτελούν συνέχεια της διαχρονικής και διακομματικής θα πρόσθετα προσπάθεια της χώρας μας, για προώθηση διμερών συνεργασιών με χώρες εντός και εκτός της Ευρωπαϊκής Ένωσης στον τομέα του τουρισμού και κατ’ επέκταση της ενίσχυσης, της οικονομικής ανάπτυξης, της καλλιέργειας της αμοιβαίας κατανόησης και της ενδυνάμωσης των σχέσεων φιλίας της Ελλάδας με χώρες εταίρους.

Και οι δύο συμφωνίες προβλέπουν μεταξύ άλλων την ανταλλαγή υλικού προβολής στον τομέα του τουρισμού, τη διοργάνωση ταξιδιών εξοικείωσης για ταξιδιωτικούς πράκτορες και δημοσιογράφους, την ανταλλαγή πληροφοριών και στατιστικών στοιχείων, τη συμμετοχή σε τουριστικές εκθέσεις και συναφείς εκδηλώσεις προβολής και την προώθηση της συνεργασίας στον τομέα των ειδικών μορφών τουρισμού. Θα ήθελα να σταθώ στις ειδικές μορφές, καθώς παρά την πολυετή εμπειρία μας στον κλάδο, θεωρώ ότι η χώρα μας διαθέτει μεγάλο περιθώριο ανάπτυξης στο λεγόμενο και εναλλακτικό τουρισμό, σε μορφές όπως ο ιατρικός τουρισμός, ο γαστρονομικός τουρισμός, ο θρησκευτικός τουρισμός, ο ιαματικός τουρισμός ευεξίας και άλλες.

Είναι σημαντικό να εκμεταλλευτούμε με βιώσιμο τρόπο τόσο την εμπειρία μας όσο και τη φυσική ομορφιά της χώρας μας. Πρόκειται για μορφές που ήδη δουλεύουμε στην Περιφερειακή Ενότητα Πέλλας από πού προέρχομαι, και οι προοπτικές που βλέπουμε είναι ιδιαίτερα ελπιδοφόρες. Μακροπρόθεσμοι στόχοι των συμφωνιών αυτών, αποτελούν η αύξηση της τουριστικής κίνησης μεταξύ των χωρών, η ενίσχυση των φιλικών σχέσεων και η αμοιβαία διευκόλυνση των τουριστικών επενδύσεων, ειδικότερα εντός του πλαισίου της Ευρωπαϊκής Ένωσης σε ότι αφορά στη συμφωνία με την Ουγγαρία.

Εισέρχομαι κύριε Πρόεδρε στην κατ’ άρθρον εισήγηση, ξεκινώντας από τη συμφωνία με τη Μογγολία. Με το πρώτο άρθρο του σχεδίου νόμου κυρώνεται και έχει την ισχύ που προβλέπει η παράγραφος 1 του άρθρου 28 του Συντάγματος, το μνημόνιο κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας, για συνεργασία στον τομέα του τουρισμού που υπογράφτηκε στο Μόναχο 14 Φεβρουαρίου του 2020.

Στα επιμέρους άρθρα του μνημονίου στο άρθρο 1, επισημαίνεται το αντικείμενο ως η προώθηση της ανάπτυξης και η ενίσχυση της συνεργασίας στον τομέα του τουρισμού, ενώ στο άρθρο 2 προβλέπεται η εδραίωση των τουριστικών ροών μεταξύ των δύο χωρών. Στα άρθρα 3 έως 5 ρυθμίζονται τα ζητήματα που αφορούν συνεργασία των μερών στο τουριστικό μάρκετινγκ, στην προβολή, στην τουριστική εκπαίδευση και κατάρτιση, στην ανταλλαγή στατιστικών στοιχείων και πληροφοριών, συμπεριλαμβανομένων όσων αφορούν στη νομοθεσία ή τα προγράμματα κινήτρων για τουριστικές επενδύσεις και ενθαρρύνεται η συνεργασία των μερών σε ειδικές μορφές τουρισμού.

Στο άρθρο 6 προβλέπεται η σύσταση και συγκρότηση μικτής επιτροπής τουρισμού, με στόχο την παρακολούθηση της εφαρμογής του μνημονίου κατανόησης, η σύνθεσή της, το αντικείμενο εργασιών της καθώς και ο τρόπος και ο χρόνος των συνεδριάσεων της. Στο άρθρο 7 προβλέπεται ο σεβασμός της Ελλάδας στις υποχρεώσεις που απορρέουν από την ιδιότητά της ως μέλος της Ευρωπαϊκής Ένωσης κατά την εφαρμογή αυτού του μνημονίου. Στα άρθρα 8 και 9 ρυθμίζεται τη διαδικασία επίλυσης διαφορών που δύναται να προκύψουν και προβλέπει τη δυνατότητα τροποποίησης του μνημονίου με αμοιβαία γραπτή συμφωνία των μερών. Τέλος. στο άρθρο 10 ορίζονται ο χρόνος έναρξης ισχύος του μνημονίου, η διάρκειά του, ο τρόπος καταγγελίας του καθώς και η λήξη ισχύος του. Με το δεύτερο άρθρο του σχεδίου νόμου, ορίζεται ότι, τα πρακτικά της μεικτής επιτροπής θα εγκρίνονται με κοινή απόφαση των αρμόδιων Υπουργών ενώ με το τρίτο άρθρο του σχεδίου νόμου ορίζεται η έναρξη ισχύος του νόμου και του υπό κύρωση μνημονίου.

Περνάω κύριε Πρόεδρε στο έτερο σχέδιο νόμου της σημερινής συζήτησης και στο πρώτο άρθρο, με το οποίο κυρώνεται και έχει την ισχύ που προβλέπει η παράγραφος 1 του άρθρου 28 του Συντάγματος, το μνημόνιο κατανόησης μεταξύ του Υπουργείου Τουρισμού της Ελληνικής Δημοκρατίας και το Γραφείο του Πρωθυπουργού της Ουγγαρίας, για συνεργασία στον τομέα του τουρισμού που υπογράφηκε στην Αθήνα στις 9 Ιουλίου του 2020.

Περνάμε στα επιμέρους άρθρα του μνημονίου όπου στο άρθρο 1, ορίζεται το αντικείμενο του μνημονίου ως η ενίσχυση της συνεργασίας των δύο χωρών στον τομέα του τουρισμού ενώ στο άρθρο 2, περιγράφεται η δέσμευση των μερών προς ενίσχυση των τουριστικών ροών μεταξύ των χωρών και η προώθηση της συνεργασίας των ενώσεων ταξιδιωτικών και τουριστικών γραφείων και φορέων που δραστηριοποιούνται στον τουριστικό τομέα.

Με τα άρθρα 3 και 4, ρυθμίζονται τα ζητήματα που αφορούν την ενίσχυση της συνεργασίας των μερών στους τομείς του μάρκετινγκ και της προβολής, της εκπαίδευσης και κατάρτισης, της στατιστικής και της νομοθεσίας, ενώ ενθαρρύνεται η συνεργασία των μερών σε ειδικές μορφές τουρισμού με ανταλλαγή επισκέψεων εμπειρογνωμόνων, αμοιβαία μεταφορά τεχνογνωσίας και πρακτικής εμπειρίας καθώς και διοργάνωση εργαστηρίων και σεμιναρίων.

Στα άρθρα 5 και 6, ρυθμίζει τη συνεργασία των μερών σε διεθνές επίπεδο με διεθνείς οργανισμούς και φορείς που δραστηριοποιούνται στον τουριστικό τομέα και ενθαρρύνεται η διερεύνηση της πιθανότητας συνεργασίας των μερών σε διεθνή τουριστικά προγράμματα και ευρωπαϊκές πρωτοβουλίες. Στο άρθρο 7, προβλέπονται η σύσταση και η συγκρότηση μικτής επιτροπής τουρισμού, η σύνθεσή της, το αντικείμενο εργασιών της καθώς και ο τόπος και ο χρόνος συνεδριάσεων της. Τέλος, τα άρθρα 8 και 9 προβλέπεται η δυνατότητα τροποποίησης του μνημονίου με αμοιβαία γραπτή συμφωνία των μερών και ορίζεται ο χρόνος έναρξης ισχύος του μνημονίου, η διάρκειά του, ο τρόπος καταγγελίας του καθώς και η λήξη ισχύος του.

Με το δεύτερο άρθρο του σχεδίου νόμου ορίζεται ο τρόπος έγκρισης των πρακτικών της μικτής επιτροπής ενώ με το τρίτο άρθρο ορίζεται η έναρξη ισχύος του νόμου και του υπό κύρωση μνημονίου. Σε αυτό το σημείο θα ήθελα να αναφέρω πως και για τα σχέδια νόμου και τα δύο όπως προκύπτει από τις αντίστοιχες εκθέσεις του Γενικού Λογιστηρίου του Κράτους και τις ειδικές εκθέσεις, οι μόνες επιβαρύνσεις του κρατικού προϋπολογισμού που προβλέπονται ως αποτέλεσμα των 2 μνημονίου κατανόησης, αφορούν την κάλυψη εξόδων ταξιδιών, εμπειρογνωμόνων και άλλων στελεχών, τη συμμετοχή της χώρας μας σε διεθνείς τουριστικές εκθέσεις, τη διοργάνωση σχετικών εκδηλώσεων στην Ελλάδα και στη φιλοξενία εμπειρογνωμόνων των εταίρων μας για τη συμμετοχή τους στις εκδηλώσεις στην Ελλάδα, που αφορούν την προώθηση των ειδικών μορφών τουρισμού.

Ολοκληρώνοντας την εισήγησή μου, θα ήθελα να υπενθυμίσω στα αξιότιμο μέλη της Επιτροπής μας, πως τα δύο αυτά μνημόνια έρχονται να προστεθούν σε μια σειρά διεθνών συμφωνιών που έχει συνάψει η χώρα μας τα τελευταία χρόνια από πολλές κυβερνήσεις και με τη διακομματική συναίνεση της εθνικής αντιπροσωπείας. Σας ευχαριστώ και για το τυπικό σας αναφέρω πως υπερψηφίζουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Το λόγο έχει ο κύριος Αυλωνίτης.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Κύριε Πρόεδρε, πριν αναφερθώ στο συζητούμενο νομοσχέδιο, επιτρέψτε μου να βάλω δύο τρία θέματα της επικαιρότητας αλλά κυρίως το θέμα που συζητάμε, του τουρισμού. Θα ήταν μεγάλη παράλειψη μου να μην αναφερθώ στο συνεχώς διογκούμενο κύμα συμπαράστασης των διωκόμενων δημοσιογράφων, του Κώστα Βαξεβάνη και της κυρίας Παπαδάκου. Αποτελεί κατά την άποψή μας, εμφατικό μήνυμα λαϊκής επαγρύπνησης μάλλον για το πλήγμα που δέχεται ο πυρήνας του δημοκρατικού μας πολιτεύματος που είναι η ελευθερία του τύπου.

Κυρίες και κύριοι συνάδελφοι, η Ελλάδα δεν πάει καθόλου καλά σε σχέση με το επίπεδο της ελευθεροτυπίας και όχι μόνο. Η διαπίστωση αυτή, βοά σε όλο τον κόσμο και στην Ευρώπη. Βρισκόμαστε στις τελευταίες θέσεις των ευρωπαϊκών χωρών σύμφωνα με το σχετικό δείκτη. Η μάχιμη και η αποκαλυπτική δημοσιογραφία, είναι στο στόχαστρο του αυταρχικού κράτους της κατ’ επίφαση δημοκρατίας του «μητσοτακικού καθεστώτος» και επιλέγω μια-μια τις λέξεις.

Μας βλέπουν τα διεθνή παρατηρητήρια, μας βλέπουν τα δημοκρατικά κράτη της Ευρώπης και του πλανήτη ολόκληρου. Σας βλέπουν οι πολίτες. Το ζητούμενο είναι οι θεσμοί που κατακτήσαμε στο διάβα των δύστηκτων εποχών που έζησε τούτος ο μαρτυρικός τόπος, βλέπουν την κατηφόρα της πατρίδας μας. Οφείλουμε ως πολιτικό σύστημα λοιπόν και ως κοινωνία, να πάρουμε όλοι θέση σε αυτό που συμβαίνει αυτές τις μέρες στον τόπο μας. Να παρέμβει ο πνευματικός κόσμος της πατρίδας μας και της Ευρώπης, να διαφυλάξουμε τον δημοσιογράφο των παραδοσιακών αλλά και των νέων μέσων, να προστατέψουμε την υγιή δημοσιογραφία.

Θεωρώ ως αδιανόητη τη νομική ενέργεια, να παραπέμπονται οι δημοσιογράφοι στην τακτική ανάκριση, πριν ουσιαστικά διερευνηθεί στην ουσία το σκάνδαλο NOVARTIS ή μήπως δεν έχει γίνει αυτό το σκάνδαλο ή μήπως δεν ζημιώθηκε η πατρίδα μας και αλήθεια, δεν έχει καμία ευθύνη το πολιτικό σύστημα και αυτοί που το υπηρέτησαν; Τούτη η ιστορία αγαπητοί συνάδελφοι, ζέχνει στην κυριολεξία ζέχνει.

Για τον τουρισμό τώρα δύο θέματα που θέλω να βάλω. Την ώρα που οι ξενοδοχειακές επιχειρήσεις βρίσκονται στην εντατική και οι επαγγελματίες σε απόγνωση, ο κύριος Κικίλιας που απουσιάζει σήμερα αλλά αντικαθίσταται από την κυρία Ζαχαράκη επ’ αξιότατα, προκαλεί για ακόμη μια φορά με τις δηλώσεις του. Οι κρατήσεις ενός εορταστικού 10ημέρου μέσα στα δύο χρόνια πανδημίας που έχει πληγεί βάναυσα ο κλάδος, δεν αρκούν για να καλύψουν ούτε ένα μικρό μέρος των υποχρεώσεών τους οι επαγγελματίες του κλάδου και δεν κομίζουν γλαύκας εν Αθήναις, σε μια προσπάθεια να στηρίξει το ψευδές αφήγημα περί επιτυχίας, ο Υπουργός Τουρισμού επικαλείται πληρότητες πολυτελών καταλυμάτων σε δημοφιλείς προορισμούς, αδιαφορώντας για τις μικρές και οικογενειακές επιχειρήσεις τόσο στα αστικά κέντρα όσο και στην επαρχία.

Ο ελληνικός τουρισμός επιβιώνει Κυρία Υφυπουργέ, χάρη στις προσπάθειες των ανθρώπων του τουρισμού, οι οποίοι από τη Δράμα και την Ημαθία μέχρι την Ευρυτανία και τα Καλάβρυτα, απευθύνουν έκκληση προς την κυβέρνηση για τη λήψη μέτρων στήριξης. Να συμπληρώσω και την Κέρκυρα μιας και κατάγομαι από εκεί.

Είναι ώρα το Υπουργείο σας και ο κύριος Κικίλιας να αντιληφθεί, την αξία και τη συμβολή του τουρισμού στην εθνική μας οικονομία και να βοηθήσει-τα έχει γράψει και η Τομεάρχη μας σε σχετική δήλωσή της η κυρία Νοτοπούλου. Πρέπει επίσης να τονίσω ένα άλλο θέμα πολύ σημαντικό που εξελίσσεται σήμερα, ότι η εργοδότρια εταιρεία του ξενοδοχείου Χίλτον εκμεταλλευόμενη τον περιβόητο νόμο του κ. Χατζηδάκη και τις αντεργατικές ρυθμίσεις της Νέας Δημοκρατίας, οδηγεί σε μαζική απόλυση τους 350 εργαζόμενους του ξενοδοχείου. Αρνείται τη διαβούλευση και επιστρατεύει εκβιαστικά τελεσίγραφα προς τους εργαζόμενους για να απεμπολήσουν τα στοιχειώδη εργασιακά δικαιώματά τους. Αυτά γίνονται στις μέρες μας. Τα επενδυτικά σχέδια της εταιρείας που εκμεταλλεύεται το Χίλτον, δεν μπορεί να γίνονται εις βάρος των εργαζομένων. Σε αυτό υπάρχει και η σχετική ενέργεια από πλευράς των τομεαρχών μας. Καλούμε λοιπόν τον Υπουργό Εργασίας κυρία Υφυπουργέ, να αναλάβει επιτέλους τις ευθύνες του και να παρέμβει άμεσα προκειμένου να αποτραπούν οι απολύσεις.

Ας μου επιτραπεί να πω δυο λόγια για την Κέρκυρα για τη Σχολή Ξεναγών.

Επιλέγω ξανά τις λέξεις, η απόλυτη ντροπή. Το μεγαλείο του κράτους προέρχεται από την κατ’ ευφημισμό λειτουργία της Σχολής Ξεναγών Κέρκυρας, την οποία τώρα παραπέμπουν στη Ρόδο. Ακούστε αγαπητοί συνάδελφοι και μιλάω με πάρα πολύ ηρεμία για να μην πραγματικά κραυγάσω, όπως κραυγάζουν τα παιδιά που εκπαιδεύονται στη Σχολή Ξεναγών. Η Σχολή Ξεναγών Κέρκυρας παρά τις διαβεβαιώσεις του αρμόδιου Υπουργού συνεχίζει με απίστευτη, στην κυριολεξία, γελοιότητα να στερείται - ακούστε Σχολή τώρα – διευθυντή, να στερείται προσωπικό, να στερείται γραμματείας, να φιλοξενείται σε μία αίθουσα απλή, προσέξτε, όχι αίθουσα διδασκαλίας, που έχει παραχωρήσει ο Δήμος της Κέρκυρας στο Φαληράκι, όπως το λέμε στην Κέρκυρα, που δεν καλύπτει τις ανάγκες μιας δομής εκπαίδευσης και αντιμετωπίζει πληθώρα προβλημάτων που προδιαγράφουν την όδευσή της ξεκάθαρα προς αναστολή της λειτουργίας της -και θυμηθείτε το- αν δεν παρέμβει το Υπουργείο σας, κυρία Υφυπουργέ.

Το Υπουργείο, όμως, βλέπω ότι αδιαφορεί εγκληματικά για την κατάσταση και αδυνατεί να απαντήσει στις ερωτήσεις των σπουδαστών, προκειμένου να μπορέσουν εγκαίρως να προγραμματίσουν τη ζωή τους, τις υποχρεώσεις τους, να μεταβούν στην Κέρκυρα να βρουν σπίτι. Αυτά τα έχετε ακούσει επανειλημμένα, σας έχουμε κάνεις ερωτήσεις, σας έχουμε στείλει επιστολές. Και το αδιανόητο, αντί ο Υπουργός Τουρισμού να ενσκήψει στα προβλήματα που έχουν προκύψει για την εξεύρεση λύσης, παρέπεμψε -ακούστε τώρα- τη λειτουργία της Σχολής Ξεναγών Κέρκυρας στην αντίστοιχη της Ρόδου. Ωραίο το σύστημα ε; Εκπληκτικό.

Υπάρχει, κατά την άποψή μου, κατάσταση διάλυσης και δημιουργεί ομήρους εκεί στη Σχολή Ξεναγών στην Κέρκυρα.

Επί του νομοσχεδίου και συγγνώμη, κύριε Πρόεδρε, που ξέφυγα λίγο αλλά έπρεπε να τα πω αυτά. Με τη σημερινή συνεδρίαση, κύριε Πρόεδρε και κυρίες και κύριοι συνάδελφοι, κυρώνεται το Μνημόνιο Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας και σύμφωνα με όσα συγκαταλέγονται σε αυτό. Συμφωνούμε, λοιπόν, σε αυτό με τις επιφυλάξεις που θα αναφέρω παρακάτω. Συμφωνούμε σε μια στενή και συντονισμένη συνεργασία για τον τουρισμό, όπως αυτή υπογράφτηκε στο Μόναχο στις 14 Φλεβάρη του 2020 στο περιθώριο της Διάσκεψης Ασφαλείας.

Πρέπει να μνημονευθεί ότι οι δύο χώρες μας, η Ελλάδα και η Μογγολία συνεργάζονται στο πλαίσιο του διαπεριφερειακού διαλόγου Ευρώπης – Ασίας, του λεγόμενου ASEM. Αρχικά να πω, πως δεν τίθεται θέμα διαφωνίας για ζητήματα συμπράξεων της Ελλάδας με άλλες χώρες του κόσμου. Θα ήταν αστείο να έλεγα κάτι τέτοιο, προκειμένου ειδικά ένα εθνικό προϊόν, γιατί εθνικό προϊόν είναι ο τουρισμός, να αποτελεί αντικείμενο διακρατικών συμφωνιών έτσι ώστε οι συμφωνίες αυτές να αποφέρουν οφέλη και κέρδη για τον κλάδο και τον κόσμο του.

Η υγειονομική πανδημία γνωρίζετε καλά πως στέρησε από τους ανθρώπους του τουρισμού σημαντικά επίπεδα εσόδων. Δεν φρέναρε απλά την καλή τουριστική κίνηση που σημειώνονταν μέχρι την έλευση του κορωνοϊού στον κόσμο και στην πατρίδα μας, αλλά στην κυριολεξία την τσάκισε κλείνοντας τη βασική προϋπόθεση των ταξιδιών που είναι η υγεία και η ασφάλεια.

Επομένως, θα ήταν πολιτικά ανακόλουθο και σε αντίθεση με τη δημιουργική και παραγωγική αντιπολίτευση που ασκούμε -και το εννοώ αυτό- να εκφράσουμε βασική διχογνωμία, διαφωνία για το θέμα αυτό. Πλην όμως καλούμαστε να σας προτρέπουμε σε πρωτοβουλίες και σε σημεία που πιθανόν δεν έχετε λάβει υπόψη σας προκειμένου να υπάρξει η μεγαλύτερη δυνατή εθνική αποτελεσματικότητα. Γι’ αυτό και θα υπάρξουν και κάποιες επιφυλάξεις που θα τις εκφράσω σε λίγο.

Για μια χώρα, λοιπόν, σαν τη Μογγολία και τους κατοίκους της, που θα θελήσουν να επισκεφτούν τη χώρα μας, θεωρώ πως πρέπει να εστιάσουμε την προσοχή τους με ενέργειες προώθησης του εναλλακτικού, του θρησκευτικού αλλά και του επιστημονικού και αθλητικού προορισμού.

Η χώρα αυτή, η θρυλική πατρίδα του Τζένγκις Χαν με τους θρύλους του, έχει έντονο στην καθημερινότητα των πολιτών της το θρησκευτικό στοιχείο που συνδέεται με τη νομαδική ζωή. Γνωρίζετε καλά πως η Μογγολία φημίζεται για τη νομαδική κουλτούρα της. Σας φέρνω σαν παραδείγματα το Μοναστήρι Gangar, που αποτελεί το πιο σπουδαίο αξιοθέατο στην πρωτεύουσα Oυλάν Mπατόρ, το σημερινό παλάτι, τόπος κατοικίας του τελευταίου θρησκευτικού ηγεμόνα του 8ου Χαν και τον Ναό Choijin Lama. Πρόκειται για βαθιά θρησκευτική χώρα και κατοίκους που μπορούν να βρουν υψηλό ενδιαφέρον στους ελληνικούς επισκέψιμους θρησκευτικούς χώρους και ναούς, όπως στα Μετέωρα, που μου ήρθε στο μυαλό τώρα και αλλού.

Επιπλέον στη Μογγολία έχει ιδιαίτερη φήμη επισκεψιμότητας το Μουσείο Φυσικής Ιστορίας που φιλοξενεί τα «απολιθωμένα χέρια» που βρέθηκαν τη δεκαετία του ΄60 στην έρημο Γκόμπι, ενώ κάθε καλοκαίρι στη χώρα αυτή διοργανώνεται το Φεστιβάλ Ναντάμ, όπου οι Μογγολέζοι αγωνίζονται στην ιππασία, την πάλη και την τοξοβολία.

Τα λέω αυτά γιατί όλα τα παραπάνω αποτελούν, κατά την άποψή μας, χρήσιμα στοιχεία που μπορούμε να μελετήσουμε για να δώσουμε την ευκαιρία στους επισκέπτες αυτούς να τα αναζητήσουν και στη χώρα μας, αναλογικά σκεπτόμενοι. Τα ιδιαίτερα αυτά ελληνικά χαρακτηριστικά στοιχεία της κουλτούρας μας, με την ιδιαιτερότητά τους, τον παραδοσιακό τους χαρακτήρα και την ιστορικότητα τους είναι απεριόριστα θελκτικά αλλά και σπάνια στις περισσότερες περιπτώσεις στον κόσμο. Ο εναλλακτικός χαρακτήρας των τουριστικών μας προτάσεων θεωρώ πως θα είναι καταλυτικός σ΄αυτή τη σχέση συνεργασίας με το κράτος της Μογγολίας στο επίπεδο του τουρισμού.

Κυρία Υφυπουργέ, η Ελλάδα κατέχει υψηλή πολιτιστική ιδιοκτησία - να το πω έτσι- και σε θρησκευτικό επίπεδο και σε επιστημονικό, αλλά και σε φυσικό επίπεδο και είναι δεδομένο πως θα αποτελέσει το συγκριτικό πλεονέκτημα για να εξασφαλιστεί η βελτίωση του ενδιαφέροντος επισκεπτών από κατοίκους τόσο της Μογγολίας που είναι η δεύτερη μεγαλύτερη περίκλειστη χώρα μετά το Καζακστάν όσο και των όμορων χωρών της ευρύτερης περιοχής της Κεντρικής και της Ανατολικής Ασίας.

Λόγω, λοιπόν, της σχέσης της χώρας μας με τις χώρες της πρώην Σοβιετικής Ένωσης και τις εθνικές μειονότητες που κατοικούσαν ιστορικά και κατοικούν μέχρι σήμερα κρίνεται σημαντική η προοπτική αυτή μεγαλύτερου ανοίγματος μιας αγοράς για την Κεντρική και Ανατολική Ασία. Τα υπάρχοντα δίκτυα αλλά και η ανάπτυξη νέων δικτύων του ελληνισμού της διασποράς μπορούν να βοηθήσουν προς αυτήν την κατεύθυνση. Αυτά για το κομμάτι που αφορά την Κύρωση της Συμφωνίας με τη Μογγολία.

Συνεχίζω, κύριε Πρόεδρε και στην Κύρωση Διεθνούς Συμφωνίας με την Ουγγαρία για τους ίδιους τουριστικούς λόγους και ανάγκες και ειδικότερα το Μνημόνιο Κατανόησης και Συνεργασίας μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας.

Η Ουγγαρία σε αντίθεση με τη Μογγολία βρίσκεται γεωγραφικά στον πυρήνα των χωρών της Ευρωπαϊκής Ένωσης στην Κεντρική Ευρώπη. Συνεπώς, μιλούμε για μια χώρα που είναι κοντά στον τρόπο ζωής της χώρας μας, αν και δεν διαθέτει τον πολιτισμικό ιστορικό πλούτο των αιώνων που διαθέτει η Ελλάδα, ο οποίος και σαφώς έχει επηρεάσει και τον σύγχρονο τρόπο ζωής μας μέσα στο μεσογειακό χαρακτήρα της ευρύτερης περιοχής που βρισκόμαστε.

Αξίζει κι εδώ να αναφερθούμε στην σημαντική ελληνική παρουσία στη χώρα αυτή, η οποία σαφώς συνδυάζεται με ανταλλαγή τουριστικών εμπειριών σε όλα τα επίπεδα και όχι μόνο. Θεωρώ βέβαιο πως το στοιχείο αυτό λαμβάνεται ιδιαίτερα υπόψη από το Γραφείο του ΕΟΤ Αυστρίας - εκεί υπάγεται αυτή η σχέση μας με την Ουγγαρία - για τις δράσεις που πραγματοποιεί στην Ουγγαρία και κατά την ετήσια συμμετοχή της χώρας μας στη Διεθνή Τουριστική Έκθεση της Βουδαπέστης, την λεγόμενη Hungexpo.

Και για την Ουγγαρία η μεγέθυνση της υγειονομικής πανδημίας έπαιξε καθοριστικό ρόλο τόσο για τους Έλληνες που ζουν εκεί και υποχρεώθηκαν στην τήρηση των απαγορεύσεων των ταξιδιών όσο και των Ελλαδιτών που κατευθύνονται παραδοσιακά για τουριστικούς αλλά και επαγγελματικούς σκοπούς στη χώρα αυτή. Το ίδιο ισχύει και για τους Ούγγρους τουρίστες που απέφυγαν τις μετακινήσεις για λόγους διασποράς του ιού και για λόγους ασφάλειας προφανώς.

Συνεπώς, η χρονική περίοδος που κυρώνεται αυτή η Διεθνής Συμφωνία διακρίνεται και από την αναγκαιότητα ουσιαστικής κατά ένα τρόπο επανέναρξης των τουριστικών ανταλλαγών προς όφελος των δύο κρατών. Πιστεύω, όπως διατύπωσα πριν, πως ο εναλλακτικός χαρακτήρας των ελληνικών προορισμών μπορεί και πρέπει να αποτελέσει παράγοντα προσέλκυσης και των Ούγγρων πολιτών σε συνδυασμό με τον πολιτιστικό - αναφέρομαι στην τέχνη, στην μουσική - και γαστρονομικό τουρισμό.

Σας θυμίζω πως η Ελλάδα καταλαμβάνει την πρώτη θέση τόσο στην αγορά των οργανωμένων ταξιδιών στην Ουγγαρία όσο και στις προτιμήσεις των Ούγγρων για τουρισμό στο εξωτερικό. Συνεπώς κατανοούμε όλοι πόσο επωφελές είναι να συνεχιστεί αυτή η καλή σχέση μεταξύ των δύο κρατών στο επίπεδο του τουρισμού και φυσικά να βελτιωθεί. Ως εξέλιξη προς αυτήν την κατεύθυνση λαμβάνουμε υπόψη τη σημερινή κύρωση.

Στο πλαίσιο αυτό είναι χρήσιμο να μας ενημερώσετε, κυρία Υπουργέ, για τυχόν δυσκολίες ή προβλήματα που παρουσιάζονται ή θεωρείτε πως θα μπορούσαν να παρουσιαστούν κατά την επίσκεψη πολιτών και από τις δύο χώρες με τις οποίες σήμερα κυρώνουμε τις Διμερείς μας Σχέσεις και Συμφωνίες. Αναφέρομαι στα θέματα βίζας κ.λπ., ειδικά με το θέμα της Μογγολίας που είναι και ιδιαίτερο, αν και νομίζω, αν διάβασα καλά, υπάρχει ουσιαστικά μια συμφωνία σε σχέση με τα θέματα της βίζας.

Θα τελειώσω με αυτό που και κατ’ ιδίαν συζητήσαμε, κυρία Υφυπουργέ, για το πολύπαθο Ινστιτούτο Επαγγελματικής Κατάρτισης Τουρισμού της Κέρκυρας. Και πάλι σας έχουμε απασχολήσει κατά καιρούς και με τους δύο συναδέλφους μου από την Κέρκυρα και τον κύριο Μπιάγκη και τον κ. Γκίκα. Το ΙΕΚ Τουρισμού, λοιπόν, τώρα με έναν μόνο υπάλληλο. Σας το λέγαμε από παλιά, ήταν ένας διευθυντής μόνο και όλοι οι άλλοι ήταν με σύμβαση ιδιωτικού δικαίου. Δεν λειτουργούν τα εργαστήρια, γιατί δεν υπάρχουν προμήθειες τροφίμων και δεν έχουν γίνει οι απαραίτητες ενέργειες ώστε να πάρουν την άδεια από τον ηλεκτρολόγο. Δεν υπάρχει καθαριότητα του κτιρίου, δεν έχουν γίνει οι σχετικές διαδικασίες. Έχουν έρθει τρεις υπάλληλοι ιδιωτικού δικαίου, μετά από τις τόσες πιέσεις, ερωτήσεις κ.λπ., αλλά δεν έχει καλυφθεί η τέταρτη θέση που αφορά το πανεπιστημιακό επίπεδο της πληροφορικής και έτσι έχουμε πρόβλημα με τους ηλεκτρονικούς υπολογιστές. Δεν υπάρχει αριθμός ξενόγλωσσων καθηγητών. Μεταφέρατε κάποιον καθηγητή από τη Θεσσαλονίκη, ο οποίος έχει έρθει σε σύγκρουση, έφυγε μία καθηγήτρια.

Τι θέλω να πω μ΄ αυτό; Δείξτε μία προσοχή ως Υπουργείο σε αυτές τις δύο Σχολές, κυρία Υφυπουργέ. Γνωρίζω το ενδιαφέρον σας. Αντιλαμβάνεστε ότι παίρνω ευκαιρία σαν Εισηγητής για να σας αναφέρω αυτά τα θέματα αν και το Υπουργείο σας το έχουμε βομβαρδίσει με έγγραφα, επιστολές, ερωτήσεις κ.λπ.. Δείξτε το ενδιαφέρον που αντιστοιχεί σε έναν τουριστικό προορισμό όπως είναι η Κέρκυρα και φυσικά και στους άλλους τουριστικούς προορισμούς, αλλά ευκαιρίας δοθείσης λόγω και της ιδιότητάς μου ως βουλευτής Κέρκυρας. Αυτά σε σχέση με το όλο θέμα.

Θα επιφυλαχθούμε, κύριε Πρόεδρε, ως προς την ψήφιση στην Ολομέλεια, γιατί θέλουμε να ακούσουμε τη θέση του Υπουργού σχετικά με το πώς βλέπει την εφαρμογή των δύο αυτών Συμφωνιών και μόλις διαπιστώσουμε αυτό θα πράξουμε τα ανάλογα. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, κύριε Αυλωνίτη.

Το λόγο έχει ο Ειδικός Αγορητής του Κινήματος Αλλαγής κι αυτός από την Κέρκυρα, ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Κυρία Υφυπουργέ, κυρίες και κύριοι συνάδελφοι, συζητάμε σήμερα στην Επιτροπή την Κύρωση δύο Διεθνών Συμβάσεων, της Συνεργασίας στον Τομέα του Τουρισμού μεταξύ της Ελληνικής Κυβέρνησης και των χωρών της Μογγολίας και της Ουγγαρίας.

Πρόκειται ουσιαστικά για μια τυπική κοινοβουλευτική διαδικασία επικύρωσης δύο συμφωνιών και δεν μπορεί κανείς παρά να πει ότι όλες αυτές οι συμφωνίες και συνεργασίες είναι στη σωστή κατεύθυνση. Εκτιμώ, όμως, κυρία Υπουργέ ότι είναι υψίστης πολιτικής προτεραιότητας, πέρα από τις όποιες διεθνείς συμβάσεις και προσπάθειες κάνουμε σε αυτή την κατεύθυνση, να προχωρήσουμε στη δράση έτσι ώστε να μη χάσουμε άλλο πολύτιμο χρόνο, προκειμένου να αποφευχθούν τα όποια κακώς κείμενα των δύο προηγούμενων τουριστικών ετών που βιώσαμε με την πανδημία. Παρά τις αισιόδοξες δηλώσεις του κ. Υπουργού, δυστυχώς η τουριστική πραγματικότητα είναι εντελώς διαφορετική απ’ αυτήν που παρουσίασε στα ΜΜΕ και ο τουρισμός μας, δυστυχώς, ασθμαίνει. Πρέπει να βιαστούμε και να προχωρήσουμε σε δράση πριν κληθούμε να αντιμετωπίσουμε την οριστική, θα έλεγα εγώ, αμετάκλητη και θανατηφόρα πιθανή μετάλλαξη του ίδιου του τουρισμού.

Κυρία Υπουργέ, σας άκουσα και εσάς να μιλάτε για τον χαλύβδινο ελληνικό τουρισμό, για πληρότητες της τάξεως του 95% στους χειμερινούς προορισμούς, όμως δεν είπατε σε ποιες τουριστικές περιοχές αναφερόσασταν, όπως και για ποια χρονική περίοδο μιλούσατε. Γιατί οι ξενοδοχειακές ενώσεις απάντησαν με πραγματικά στοιχεία και αριθμούς γι’ αυτό το κατασκευασμένο που παρουσιάσατε, ότι πράγματι, ναι οι χειμερινοί προορισμοί είχαν πληρότητα 95%, όμως, μόνο για λίγες μέρες και μόνο για τις γιορτές των Χριστουγέννων και της Πρωτοχρονιάς. Γιατί τα στοιχεία μαρτυρούν μια άλλη πληρότητα.

Συγκεκριμένα, η Δράμα φέτος πέτυχε πληρότητα 35%, όταν το δεκαπενθήμερο της εορταστικής περιόδου του 2019, είχε 85%. Η Ημαθία, με τα δύο χιονοδρομικά κέντρα, είχε πληρότητα στο φετινό δεκαπενθήμερο 34% και την ίδια στιγμή, δύο μονάδες της δεν άνοιξαν. Το 2019, υπενθυμίζεται ότι η πληρότητα έφτασε στο 95%. Στα Καλάβρυτα, η πληρότητα μετά τις 8 Ιανουαρίου δεν ξεπερνάει ούτε το 25%, όπως επισημαίνει η τοπική ένωση. Ενώ σε ότι αφορά τα στοιχεία που έδωσε ο Τουριστικός Οργανισμός Πελοποννήσου, η πληρότητα κατά το δεκαπενθήμερο φέτος ήταν 55%, ενώ το 2019, είχε φτάσει στο ύψους του 100%. Η Δυτική Μακεδονία, στις εφετινές εορτές έκλεισε με πληρότητα 35%, όταν το 2019, είχε πετύχει πληρότητα 85%, ενώ η ορεινή Κορινθία, το εφετινό δεκαπενθήμερο των εορτών πέτυχε 55%, όταν το 2019, είχε 95%. Τα αστικά ξενοδοχεία δίνουν πραγματικό αγώνα επιβίωσης, ενώ οι ξενοδόχοι σε τουριστικούς προορισμούς, όπως τα νησιά μας, ανησυχούν πως θα πάει η τρίτη σεζόν και ιδιαίτερα η διάρκεια αυτής.

Κυρίες και κύριοι συνάδελφοι, ο τουρισμός και η λεγόμενη βαριά βιομηχανία της χώρας έχει πληγεί. Η ζημιά είναι μεγάλη και ο λογαριασμός, δυστυχώς, είναι βαρύς. Θα περιμέναμε, λοιπόν, δεδομένης της υφιστάμενης κρίσης, να δούμε ένα άλλο νομοσχέδιο, μια άλλη πρωτοβουλία που θα προέβλεπε διατάξεις για τη διαχείριση και την αποτροπή της κρίσης του τουριστικού προϊόντος εν μέσω της πανδημίας, όπως τη βιώνουμε, ένα νομοσχέδιο που θα διασφάλιζε έναν ελάχιστο βαθμό βιωσιμότητας του ελληνικού τουρισμού.

Η βιωσιμότητα του ελληνικού τουρισμού, όπως αναφέρατε, κυρία Υφυπουργέ, δεν επιτυγχάνεται ούτε με τον ισοσκελισμό εσόδων - εξόδων ούτε με τα εισοδηματικά κέρδη ανά ταξιδιώτη. Αν θέλουμε να πετύχουμε, πραγματικά, ένα βιώσιμο τουριστικό προϊόν, εκτιμώ πως πρέπει να ξεφύγουμε από τα αρνητικά που μας έχει επιφέρει ο μαζικός τουρισμός.

Συγκεκριμένα, πρέπει να βρούμε τρόπους να ξεγλιστρήσουμε από τα μοντέλα που μέχρι σήμερα χρησιμοποιούμε, τα οποία βασίζονται σε αυξημένη ζήτηση στη high season και φτωχή πληρότητα στις περιόδους της χαμηλής περιόδου.

Το φαινόμενο του υπερτουρισμού, που τα νούμερα της ζήτησης αυξάνονται υπερβολικά και μάλιστα εντελώς δυσανάλογα με τις υποδομές που έχουμε, όχι μόνο σε κρεβάτια αλλά και σε υποδομές, αποχέτευση, οδικό δίκτυο, απορρίμματα κ.λπ., έχουν επιβαρύνει το περιβάλλον αλλά και έχουν μειώσει ανεπανόρθωτα την ποιότητα του προορισμού.

Η στήριξη του τουρισμού πρέπει να είναι στην κορυφή της ατζέντας, δίνοντας βάση και ιδιαιτερότητα στις απαιτήσεις του πελάτη, που κάθε μέρα συνεχώς οι απαιτήσεις του αλλάζουν. Το ζητούμενο είναι οι ποιοτικές διακοπές που θα επικεντρώνονται στην υγεία, στην ασφάλεια, στην ευεξία και στη χαλάρωση του σώματος και του πνεύματος, αλλά και το μπλέξιμο των τοπικών κοινωνιών και προϊόντων και του πολιτιστικού αφηγήματος της κάθε περιοχής.

Με αυτόν τον τρόπο, θα προσφέρουμε αυθεντικότητα, ποιότητα και σταθερότητα στο καινούργιο προϊόν, που, πλέον, θα επιλέγεται από λιγότερους πελάτες αλλά το οποίο θα επιφέρει καλύτερα οικονομικά οφέλη και θα σέβεται και το περιβάλλον.

Κυρία Υφυπουργέ, κυρίες και κύριοι συνάδελφοι, κατάγομαι από ένα νησί, την Κέρκυρα, που η οικονομία της εξαρτάται κατά τεράστιο ποσοστό, πέραν του 80%, από τη μονοκαλλιέργεια του τουρισμού.

Δεν έχετε αναλογιστεί στο ελάχιστο το μέγεθος της οικονομικής ζημιάς. Μια σειρά εργασιακή κλάδοι και επιχειρήσεις αντιμετωπίζουν καθημερινά μια σκληρή και απάνθρωπη πραγματικότητα. Τα όποια μέτρα στήριξης έφτασαν μέχρι ένα σημείο. Εποχικές επιχειρήσεις κλείνουν, μικρές τουριστικές επιχειρήσεις χαροπαλεύουν με το φάντασμα της ύφεσης και του πληθωρισμού.

Δράττομαι της ευκαιρίας να αναφέρω, για ακόμη μια φορά, ότι τα μέτρα στήριξης προς τις πληττόμενες επιχειρήσεις δεν πρέπει να έχουν οριζόντιο χαρακτήρα. Πρέπει επιτέλους να το καταλάβουμε. Πρέπει να λαμβάνουν υπόψη τους τις ουσιαστικές ιδιαιτερότητες της κάθε περιοχής, αφού ο αντίκτυπος της τουριστικής κρίσης που διανύουμε δε πλήττει σοβαρώς κάθε περιφέρεια της πατρίδας μας.

Τα μέτρα δεν είναι και δεν πρέπει να είναι ίδια για όλους, καθώς η εποχικότητα της πλειονότητας των επιχειρήσεων στις αμιγώς τουριστικές περιοχές, ακόμα και αυτών που το ίδιο το Υπουργείο Οικονομικών θεωρεί μη πληττόμενες, όπως τα μικρά περιφερειακά καταστήματα τροφίμων και γενικότερα το λιανεμπόριο, αποτελεί καθοριστικό παράγοντα, όπως, επίσης και η φύση των ίδιων των επισκεπτών του νησιού.

Επίσης, ο μεγάλος χαμένος, ο πραγματικά αδικημένος της πανδημίας, δεν είναι άλλος από τους εργαζόμενους στον τουρισμό. Εργαζόμενους που τους ξεχάσαμε, κυρία Υφυπουργέ, δυο χρόνια τώρα, που δε σκύψαμε με ενδιαφέρον πάνω από τα προβλήματά τους. Δεν έχουμε επιχειρήσει να νομοθετήσουμε, όπως οφείλαμε, ώστε να τους εντρυφήσουμε το αίσθημα της ασφάλειας κατά τη διάρκεια της κρίσης της πανδημίας και τους αφήσαμε χωρίς ιδιαίτερη βοήθεια. Ο σκόπελος της εποχικότητας κατέστη καταδικαστικός για χιλιάδες συντοπίτες μας.

Πού ήταν το Υπουργείο Τουρισμού, κυρία Υφυπουργέ;

Με ποιους εργαζόμενους, άραγε, θα υλοποιηθούν όλες αυτές οι συμφωνίες που ψηφίζουμε και σήμερα;

Κλείσατε τα μάτια και τα αυτιά, όπως κάνατε και το ίδιο για τις μικρές και μεσαίες οικογενειακές επιχειρήσεις, τα μικρά καταλύματα, τις μικρές μονάδες που πασχίζουν να συνδέσουν το τουριστικό προϊόν με τον πρωτογενή τομέα, το περιβάλλον, την πολιτιστική κληρονομιά ετούτου του πλούσιου τόπου, που δεν είναι μόνο ήλιος και θάλασσα.

Το κερασάκι στην τούρτα σε όλα αυτά είναι ότι σε μία διαρκώς μεταβαλλόμενη εποχή που τα δεδομένα συνεχώς αλλάζουν, τα στερεότυπα καταργούνται και η εξειδίκευση παίζει πρωταρχικό ρόλο, εσείς έρχεστε και δίνετε το τελειωτικό χτύπημα στις τουριστικές σχολές της περιφέρειας. Χωρίς προσωπικό, χωρίς πρακτική εξάσκηση, χωρίς ελπίδα, για τα παιδιά που αποφασίζουν να ασχοληθούν εντατικά με τον τουρισμό και την εξειδίκευση στον τομέα του.

Έρχεστε και ευτελίζετε, με την απαξίωσή σας, το δικαίωμά τους να υπηρετήσουν τον τουρισμό με άλλες βάσεις και πλεονεκτήματα, με άλλα ποιοτικά χαρακτηριστικά.

Ρίξτε μια ματιά στη Σχολή Ξεναγών, που εγκαινιάσατε μετά βαΐων και κλάδων, πριν μερικούς μήνες στην Κέρκυρα ή στο ΙΕΚ Τουρισμού, που χαροπαλεύει χωρίς διοικητικό προσωπικό, χωρίς εργαστήρια, χωρίς να μπορεί να καλύψει τις βασικές ανάγκες.

Αυτός αλήθεια είναι ο τουρισμός που θέλουμε;

Αυτά είναι τα νέα ποιοτικά χαρακτηριστικά που πρέπει να έχει το προϊόν μας και με ποιους εργαζόμενους;

Εργαζόμενοι χωρίς κατάρτιση, χωρίς υποστήριξη, χωρίς προοπτική;

Μικρές επιχειρήσεις που περιμένουν τον Ιούλιο και τον Αύγουστο για να δικαιολογήσουν την ύπαρξή τους.

Ρίξτε μια ματιά στους ξεναγούς.

Αλήθεια, πόσοι από δαύτους απασχολήθηκαν αυτά τα δύο τελευταία χρόνια της πανδημικής κρίσης στο αντικείμενό τους;

Ας τους κοιτάξουμε στα μάτια και ας τους πούμε για το αφήγημά μας.

Για εμάς, κυρία Υφυπουργέ, το Υπουργείο Τουρισμού πρέπει να θέσει ψηλά τον πήχη, να ανοίξει νέους δρόμους, πέρα και πάνω από στερεότυπα του μαζικού τουρισμού που μας έθρεψαν για δεκαετίες, να επενδύει σε ποιοτικά χαρακτηριστικά, να σηματοδοτεί με τις πρωτοβουλίες άνοιγμα της αγοράς, θέτοντας νέα πρότυπα, νέους κανόνες, να νομοθετεί προτάσσοντας νέες διεξόδους διασύνδεσης του τουριστικού προϊόντος με το τουριστικό περιβάλλον, με τον πολιτισμό, με τη γαστρονομία, με την παράδοση, με την κουλτούρα κάθε περιοχής και τον πρωτογενή τομέα.

Αυτά είναι τα όπλα μας, κυρία Υφυπουργέ, κατά τη γνώμη μας.

Κλείνοντας, η πανδημία έχει μπει για τα καλά στη ζωή μας και έχει έρθει ως επιταχυντής όλων των αλλαγών και των εξελίξεων. Επιβάλλεται, λοιπόν, δεδομένου των οικονομικών, κοινωνικών και οικονομικών συνθηκών, να προχωρήσουμε άμεσα, γρήγορα, τώρα, στην υιοθέτηση ενός άλλου τουριστικού μοντέλου που θα λαμβάνει υπόψη του τις ιδιαιτερότητες των τουριστικών περιοχών ανά την επικράτεια, θα προβλέπει πραγματικές λύσεις για τις επιχειρήσεις και τους εργαζόμενους και θα δώσει μια ρεαλιστική ανάσα ανακούφισης στο σύνολο της οικονομίας και της κοινωνίας μας.

Με μεσοβέζικες λύσεις δεν υπάρχουν αποτελέσματα. Επιβάλλεται να επανεκκινήσουμε άμεσα τις μηχανές μας και να αντιμετωπίσουμε δημιουργικά τις προκλήσεις της εποχής, αυτή τη δύσκολη εποχή που βιώνουμε και με την πανδημία, αν θέλουμε πραγματικά ο τουρισμός να είναι βιώσιμος, αυτός καθαυτός ο ίδιος τουρισμός, αλλά το ίδιο και το τρίπτυχο οικονομία, ανάπτυξη και κοινωνία.

Όσον αφορά την ψήφο μας, επιφυλασσόμεθα για την Ολομέλεια.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Κατσώτης, έχει το λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Η Κυβέρνηση φέρνει προς κύρωση τις διακρατικές συμφωνίες στον τομέα του τουρισμού με τη Μογγολία και την Ουγγαρία, που υπογράφτηκαν στις 14 Φεβρουαρίου και στις 10 Ιουλίου του 2020, αντίστοιχα.

Πού εντάσσονται αυτές οι συμφωνίες;

Εντάσσονται στην ενιαία στρατηγική της αστικής τάξης της χώρας μας, στους σχεδιασμούς των διακρατικών οργανισμών στους οποίους συμμετέχει, σε συμμαχίες που κάνει συνολικά, που επιλέγει για να διασφαλίσει τα συμφέροντά της.

Οι επιλογές αυτές δεν είναι έξω από τους γεωστρατηγικούς σχεδιασμούς των ΗΠΑ, ΝΑΤΟ, Ευρωπαϊκής Ένωσης και τους ανταγωνισμούς με τη Ρωσία, για τον έλεγχο ενεργειακών και άλλων πλουτοπαραγωγικών πηγών και την κυριαρχία των μονοπωλιακών ομίλων των ισχυρών χωρών.

Παρόμοια συμφωνία είχε υπογραφεί με το Καζακστάν, από τον ΣΥ.ΡΙΖ.Α., το 2018 και κυρώθηκε από τη Νέα Δημοκρατία το 2020. Με το Καζακστάν, που στις αρχές του 2022, συντάραξαν οι μεγάλες εργατικές λαϊκές κινητοποιήσεις, με δίκαια αιτήματα επιβίωσης του ίδιου του λαού.

Η παλινόρθωση του καπιταλισμού έδειξε τη βαρβαρότητα της αστικής τάξης, η οποία αντέδρασε, σε συμμαχία με τη Ρωσία, με βία, καταστολή, φυλακίσεις και θανάτους.

Με την ευκαιρία της αναφοράς αυτής, να εκφράσουμε τη συμπαράστασή μας, την αλληλεγγύη μας, την καταδίκη της εργοδοτικής βίας και τρομοκρατίας, που ασκείται στους εργαζόμενους και τον λαό αυτής της χώρας.

Το Κ.Κ.Ε. δεν είναι αντίθετο με τις διακρατικές συμφωνίες. Οι συμφωνίες, όμως, που κάνει το αστικό κράτος δεν αφορούν τους λαούς και τις ανάγκες τους. Έρχονται να υπηρετήσουν τις ανάγκες των αστικών τάξεων των συμβαλλόμενων χωρών για διεύρυνση του πεδίου δράσης τους σε διάφορους τομείς της οικονομίας, όπως και στον τουρισμό, προωθώντας τα επιχειρηματικά και γεωστρατηγικά συμφέροντά τους.

Από τις διακρατικές συμφωνίες, οι εργαζόμενοι δεν προσδοκούν βελτίωση των όρων ζωής τους, αντίθετα, στο πλαίσιο των όλο και μεγαλύτερων αντιθέσεων και ανταγωνισμών, δέχονται όλο και μεγαλύτερη επίθεση, με επιδείνωση των όρων αναπαραγωγής της ίδιας της εργατικής δύναμης. Τις εν λόγω συμφωνίες, που αφορούν επιχειρηματικούς ομίλους που δραστηριοποιούνται στον τουρισμό, δίνεται η δυνατότητα να αξιοποιούν το φιλικό επενδυτικό νομοθετικό πλαίσιο, τα κάθε λογής προνόμια και κίνητρα και τη φτηνή εργατική δύναμη, για τη βέλτιστη απόδοση των επενδυμένων κεφαλαίων τους για μεγαλύτερη κερδοφορία.

Αλήθεια, τι έχουν να κερδίσουν οι εργαζόμενοι της Μογγολίας και της Ουγγαρίας, με τις συνεργασίες επιχειρηματικών ομίλων για επενδύσεις στις χώρες τους;

Μήπως θα υπάρξουν θέσεις εργασίας με σταθερή δουλειά, με οκτάωρο, με συλλογικές συμβάσεις εργασίας, με ικανοποιητικό μισθό ή θα εξασφαλιστεί και για τις λαϊκές εργατικές οικογένειες το δικαίωμα στις διακοπές και στην ξεκούραση;

Αντίθετα, όλα τα παραπάνω θα επιδεινωθούν, όπως συμβαίνει και στη χώρα μας, όπου οι εργαζόμενοι στον τουρισμό ζουν την εργασιακή γαλέρα, με μορφές ελαστικών ωρών δουλειάς, με μισθούς πείνας, με απλήρωτη δουλειά. Κάθε χρόνο παλεύουν να πληρωθούν τον επόμενο χρόνο, με ατέλειωτες ώρες εργασίας, με διαμονή σε κοντέινερς.

Τα ξέρετε πολύ καλά, σε άθλιες συνθήκες. Με τη μαθητεία να αποτελεί το φθηνό νέο εργατικό αίμα για τις επιχειρήσεις τουρισμού, με μεγαλύτερη εκμετάλλευση όσων προέρχονται από κράτη που έχουμε συνάψει μνημόνια συνεργασίας για δήθεν πρακτική άσκηση και εκπαίδευση.

Οι εργαζόμενοι σε επιχειρήσεις στον τουρισμό στη χώρα μας αλλά και σε όλες τις καπιταλιστικές χώρες, βιώνουν, όπως είπαμε, εργασιακές συνθήκες μεσαιωνικές, με ελάχιστες απολαβές και δικαιώματα, βιώνουν το βάρβαρο πρόσωπο του εκμεταλλευτικού συστήματος του καπιταλισμού.

Η νέα κρίση που επιταχύνθηκε από την πανδημία και έπληξε κυρίως τον τουρισμό, με τις συνέπειες που φορτώθηκαν στους εργαζόμενους, που ισοπεδώθηκε η ζωή τους, τα εργασιακά και τα ασφαλιστικά τους δικαιώματα, που φορτώθηκε στους αυτοαπασχολούμενους, στους μικροϊδιοκτήτες, που αργοπεθαίνουν ή που εξαγοράζονται από μεγάλους ομίλους.

Επιβεβαιώθηκε αυτό που λέγαμε, ότι αυτός ο τομέας οικονομίας, δηλαδή, ο εξωστρεφής τομέας, στηρίζεται «σε πήλινα πόδια» και είναι ευάλωτος μπροστά σε διάφορους παράγοντες, όπως είναι τα ακραία καιρικά φαινόμενα, οι φυσικές καταστροφές, οι πανδημίες, οι επιδημίες και ιδιαίτερα ο πόλεμος.

Οι επιχειρηματικοί όμιλοι αυτή την περίοδο με τα μέτρα των κυβερνήσεων του κεφαλαίου και με τα διάφορα προγράμματα στήριξης, όπως το πρόγραμμα «ΣΥΝ-ΕΡΓΑΣΙΑ», οι αναστολές και τα λοιπά, βγαίνουν σχεδόν αλώβητοι. Και μιλάμε για τους μεγάλους ομίλους, αφού υλοποιούνται οι πάγιες αξιώσεις τους για πλήρη ευελιξία στο χρόνο, τον τόπο και στον τρόπο εργασίας και αφού απαλλάσσονται ακόμη και από το αυτονόητο, δηλαδή, να καταβάλλουν τους μισθούς στους εργαζόμενους. Οι ανακαινίσεις των υποδομών, δηλαδή των ξενοδοχείων, γίνονται με ταυτόχρονη ανακαίνιση των εργαζομένων, είχαμε πριν το παράδειγμα τον Αστέρα και τώρα έχουμε το Hilton.

Τι κάνει τώρα το Hilton;

Ανακοίνωσε την παύση της λειτουργίας του από την 31 Ιανουαρίου και την απόλυση τριακοσίων (300) εργαζομένων. Σήμερα καταθέσαμε και Ερώτηση προς την Κυβέρνηση.

Η Κυβέρνηση στηρίζει αυτούς τους σχεδιασμούς, έτσι φαίνεται, γιατί αρνείται να εφαρμόσει όλες αυτές τις ρυθμίσεις που διασφαλίζουν τους εργαζόμενους σε αυτές τις επιχειρήσεις που ανακαινίζονται, διασφαλίζουν το εισόδημά τους και τις θέσεις εργασίας των εργαζομένων.

Ξέρουμε ότι χωρίς τον αγώνα τους, βέβαια, είναι καθαρό ότι αυτές οι θέσεις, θα καλυφθούν από φτηνούς ευέλικτους νέους εργαζόμενους.

Η Κυβέρνηση παίρνει όλη την ευθύνη γι’ αυτή την στάση της, την ανοχή της και τη στήριξη σ’ αυτά τα επιχειρηματικά σχέδια, όπου πετάνε έξω τους εργαζόμενους για να μπορέσουν να κερδίσουν πολύ περισσότερα από την ανακαίνισή τους, ταυτόχρονα με την ανακαίνιση των υποδομών.

Οι εργαζόμενοι σε όλες τις χώρες, δέχονται «τον διαρκή πόλεμο της δικτατορίας του κεφαλαίου». Ένας είναι ο δρόμος που έχουν οι εργαζόμενοι συνολικά, δηλαδή, να απαλλαγούν από την εξουσία τους, ώστε να μπορέσουν με την εργατική εξουσία και τη δυναμική της επιστημονικά σχεδιασμένης ανάπτυξης, να αξιοποιηθούν όλες οι παραγωγικές δυνατότητες, να προχωρήσουν οι αμοιβαίες και επωφελείς διακρατικές Συμφωνίες σε όλους τους τομείς, με κύριο κριτήριο, την ικανοποίηση των σύγχρονων διευρυμένων αναγκών των λαών.

Στον καπιταλισμό το σύστημα της ελεύθερης αγοράς, της ατομικής ιδιοκτησίας στα μέσα παραγωγής, στις υποδομές αναψυχής και των διακοπών, εκτός από τη μεγάλη εκμετάλλευση των εργαζομένων σ’ αυτόν, για την πλειοψηφία των εργατικών λαϊκών οικογενειών που αδυνατεί να καλύψει ακόμα και βασικές τους ανάγκες, ο τουρισμός ως πανάκριβο εμπόρευμα, είναι απλησίαστο και το στερείται η μεγάλη πλειοψηφία.

Παρά τα λάθη και τις αδυναμίες του υπαρκτού σοσιαλισμού, οι λαοί στις χώρες αυτές, έζησαν αυτήν την περίοδο με μεγάλα επιτεύγματα και σε κάθε πτυχή της ζωής τους, όπως και στο δικαίωμα όλων στις διακοπές.

Αποτέλεσμα αυτών των επιτευγμάτων της εργατικής εξουσίας, της επίδρασης που ασκούσαν στην εργατική τάξη των καπιταλιστικών χωρών, ήταν η ανάπτυξη της ταξικής πάλης και η παραχώρηση δικαιωμάτων στον καπιταλισμό, όπως το οκτάωρο (8ωρο), που τώρα η Ευρωπαϊκή Ένωση, οι κυβερνήσεις του κεφαλαίου, όπως και της χώρας μας, νομοθετούν το δεκάωρο (10ωρο) και 13ωρο, όπως και το πενθήμερο, που τώρα το κάνετε εξαήμερο και επταήμερο. Επίσης, όπως η σταθερή απασχόληση, που τώρα γίνεται «λάστιχο» για τις ανάγκες του κεφαλαίου και τη μεγαλύτερη κερδοφορία, όπως με τις συμβάσεις λίγων ωρών ή της μίας ημέρας και έως τις 16 μορφές που είπαμε παραπάνω.

Ακόμη η ετήσια άδεια με αποδοχές, η οποία ουσιαστικά έχει καταργηθεί, αφού για παράδειγμα το ενδεκάμηνο Ιανουαρίου - Νοεμβρίου του 2021, οι απολύσεις ήταν 2.066.741 και το ίδιο διάστημα, οι προσλήψεις, ήταν 2.202.000. Δηλαδή, ο αριθμός των απολύσεων, αντιστοιχεί περίπου στο σύνολο των μισθωτών στον ιδιωτικό τομέα και το ίδιο, βέβαια, γίνεται και με το επίδομα αδείας.

Άρα, λοιπόν, αυτά που συνέβαλαν να κάνει τουρισμό και ο εργαζόμενος, έχουν καταργηθεί ουσιαστικά.

Συνολικά η κατάκτηση ελεύθερου χρόνου, συνέβαλλαν στην πρόσβαση στον τουρισμό και τις διακοπές, περισσότερων εργατικών και λαϊκών οικογενειών. Ο κοινωνικός τουρισμός και τα εκδρομικά προγράμματα, ήταν κατάκτηση του ταξικού κινήματος, της ταξικής πάλης, που αξιοποιούνταν από μερίδα των εργαζομένων.

Όλα αυτά υποχρεώθηκαν κάτω από τον άλλο συσχετισμό, να παραχωρήσουν οι χώρες «που η εξουσία βρισκόταν στα χέρια του κεφαλαίου», αξιοποιώντας σήμερα τις ανατροπές, την υποχώρηση του εργατικού κινήματος, παίρνουν πίσω συγκροτημένα δικαιώματα και οδηγούν την πλειοψηφία των εργαζομένων, σε εργασιακό «μεσαίωνα».

Βέβαια, αυτό γίνεται σήμερα σε όλες αυτές τις χώρες «που παλινορθώθηκε ο καπιταλισμός» εδώ και τριάντα χρόνια, «ζουν στο πετσί τους» αυτές τις αλλαγές, ζουν τη «δικτατορία του κεφαλαίου».

Το Κ.Κ.Ε., τοποθετείται αρνητικά στην Κύρωση των εν λόγω Συμφωνιών, δηλαδή, ψηφίζουμε «όχι» για να είμαι πιο σαφής.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε πολύ τον κύριο Κατσώτη.

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Μπιάγκης Δημήτριος, Κομνηνάκα Μαρία, Κατσώτης Χρήστος, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, εισαγωγικά οι δύο σημερινές Συμβάσεις με την Ουγγαρία και την Μογγολία, φαίνεται πως εντάσσονται στα πλαίσια της ανάπτυξης εναλλακτικών μορφών τουρισμού, που έχουμε εμείς από την αρχή στο πολιτικό μας πρόγραμμα ως Ελληνική Λύση, όπως του ιατρικού-ιαματικού με την Ουγγαρία και του γαστρονομικού ή αγροτικού με τη Μογγολία. Αυτό τουλάχιστον καταλαβαίνουμε, επειδή δεν έχουμε ιδιαίτερες σχέσεις με τις δύο αυτές χώρες, ενώ δεν διαθέτουν μεγάλη τουριστική παράδοση.

Ξεκινώ από την Σύμβαση με την Ουγγαρία. Η Σύμβαση υπεγράφη στις 9 Ιουλίου του 2020, με στόχο τη συνεργασία στον τουρισμό και λαμβάνοντας υπόψιν τις αντίστοιχες δυνατότητες των δύο χωρών. Εν προκειμένω, η Ουγγαρία, είναι μια χώρα συγκρίσιμου μεγέθους και οικονομίας με την Ελλάδα, με 9,75 εκατομμύρια πληθυσμό και με Α.Ε.Π. 180,9 δισεκατομμύρια δολάρια το 2021, σύμφωνα με τις προβλέψεις του Δ.Ν.Τ. και με κατά κεφαλήν Α.Ε.Π. 18.527 δολάρια. Το Α.Ε.Π. της Ουγγαρίας προέρχεται κατά 65% από τις υπηρεσίες, κατά 31% από τη βιομηχανία και κατά 4% από τη γεωργία, ενώ βίωσε μία μεγάλη κρίση το 2008 με τη σοσιαλιστική κυβέρνησή της τότε, να την οδηγεί στο Δ.Ν.Τ., εφαρμόζοντας την καταστροφική πολιτική του. Θυμίζει αρκετά την Ελλάδα.

Οι πολίτες της, όμως, αντέδρασαν σε αντίθεση με την Ελλάδα το 2010, εκλέγοντας μια φιλελεύθερη κυβέρνηση, η οποία σταμάτησε τις συζητήσεις με το Δ.Ν.Τ. και βίωσε μια δεύτερη κρίση, καταφέρνοντας, όμως, να το εξοφλήσει τρία χρόνια αργότερα και να το εκδιώξει από την πρωτεύουσα της και να πετύχει ένα οικονομικό θαύμα, όπως θα καταθέσουμε στα πρακτικά. Αυτή είναι η πραγματικότητα.

Συνεχίζοντας, το σύνολο των εξαγωγών της Ουγγαρίας ήταν 121 δισεκατομμύρια δολάρια το 2019, με εισαγωγές 115 δισεκατομμύρια δολάρια, ενώ η Γερμανία είναι ο βασικός εμπορικός εταίρος της με πάνω από 25% μερίδιο, όσον αφορά το διεθνές της εμπόριο. Ακολουθούν οι χώρες του Βίσεγκραντ, η Τσεχία, η Πολωνία και η Σλοβακία, καθώς και τα άλλα κράτη της Ευρωπαϊκής Ένωσης. Ενώ το 6% των εισαγωγών της, προέρχονται από την Κίνα, αποτελώντας μέρος «του δρόμου του μεταξιού» και κέντρο Logistics. Συμμετέχοντας σε αλυσίδες παραγωγής της Γερμανίας το μεγαλύτερο μέρος των εξαγωγών της, είναι αυτοκίνητα και εξαρτήματα, φαρμακευτικά προϊόντα και ηλεκτρονικά, ενώ οι κύριες εισαγωγές της, είναι ξανά αυτοκίνητα, εξαρτήματα και ηλεκτρονικά.

Όσον αφορά την Ελλάδα, εξάγουμε στην Ουγγαρία 201 εκατομμύρια και εισάγουμε 567 εκατομμύρια, οπότε το εμπόριο μας μαζί της, είναι πάρα πολύ ελλειμματικό.

Οφείλουμε να σημειώσουμε πως η ουγγρική τράπεζα, η ΟΤΡ, είχε ενδιαφερθεί να καλύψει τον χώρο στα βαλκάνια που εγκαταλείπουν οι ελληνικές, εξαγοράζοντας τη θυγατρική της Alfa-Bank στην Αλβανία και ενδιαφερόμενη για τις θυγατρικές της Εθνικής, σε Ρουμανία και την Σερβία. Εκεί έχουμε καταλήξει.

Γεωπολιτικά, υπάρχει προσέγγιση της Ουγγαρίας με την Τουρκία, ενώ ο πρωθυπουργός της έχει δηλώσει «πως ο λαός του, είναι απόγονοι του Αττίλα», οπότε πρόκειται για «έναν τουρκογενή πληθυσμό», ενώ το συμβούλιο των «τουρκογενών», έχει ανοίξει παράρτημα στη Βουδαπέστη και έχει δοθεί καταφύγιο στο Γκρουέφσκι, ενώ πρωτοστατεί στην προάσπιση της εθνικής αυτονομίας έναντι της Ευρωπαϊκής Ένωσης, καθώς επίσης στον έλεγχο της αθρόας μετανάστευσης.

Συνεχίζοντας, η Ουγγαρία έχει σημαντικό τουρισμό -αν και κυρίως για σύντομες επισκέψεις- με 61 εκατομμύρια τουρίστες το 2019, αλλά με τουριστικό εισόδημα μόνο 10,2 δισεκατομμύρια δολάρια και με μέση δαπάνη 166 εκατομμύρια δολάρια, όπως και θα καταθέσουμε στα πρακτικά, αποτελώντας το 6,2% του Α.Ε.Π. της. Για σύγκριση το 2019, τον ίδιο χρόνο, η Ελλάδα είχε 34 εκατομμύρια τουρίστες ,με άμεσα έσοδα 18,2 δισεκατομμύρια ευρώ και με μέση δαπάνη 535 ευρώ.

Ο ιαματικός και ιατρικός τουρισμός είναι πολύ σημαντικός για -τη χώρα, για- την Ουγγαρία, αφού το 2017 προσέλκυσε 2,5 εκατομμύρια τουρίστες, όπως θα καταθέσουμε στα πρακτικά. Ενώ είναι φημισμένα τα Spa της, τόσο τα οθωμανικά απομεινάρια, όσο και τα εγχώρια, εκτιμώντας πως διαθέτει 1.500 ιαματικές πηγές.

Ο ιαματικός τουρισμός -πάντως- πρέπει να αναπτυχθεί στην Ελλάδα, όπου διαθέτουμε περί τις 750 πηγές, εκ των οποίων λιγότερες από 200 είναι οι επισκέψιμες, ενώ σε λειτουργία μόλις οι 70, θυμίζοντας πως σύμφωνα με μελέτες θα μπορούσαμε να προσελκύσουμε 3,1 εκατομμύρια πρόσθετους τουρίστες.

Περαιτέρω, ο ιατρικός τουρισμός είναι επίσης πολύ ανεπτυγμένος στην Ουγγαρία, η οποία κατατάσσεται στην 23η θέση παγκοσμίως, το 2021 – 2022, με την Ελλάδα στην 34η, όπως θα καταθέσουμε στα πρακτικά. Είναι 23η Ουγγαρία και 34η η Ελλάδα.

Επίσης, είναι δε πολύ δημοφιλής προορισμός των βρετανών και γερμανών, για φτηνές οδοντιατρικές επεμβάσεις, διαθέτοντας 6.000 οδοντιάτρους το 2017.

Σε κάθε περίπτωση ο ιατρικός τουρισμός έχει μεγάλες προοπτικές στην Ελλάδα, ενώ θα μπορούσε να αυξήσει την απασχόληση στο χώρο, οπότε να εξασφαλίσει την επιστροφή των 18 χιλιάδων περίπου γιατρών που εγκατέλειψαν τη χώρα μας λόγω των μνημονίων. Πληρώνουμε για πολλές δεκαετίες τα μνημόνια.

Προτεινόμενες δε ιατρικές υπηρεσίες για τον ανάλογο τουρισμό στην Ελλάδα, είναι η αισθητική, η τεχνητή γονιμοποίηση, η οδοντιατρική, η οφθαλμιατρική, η ορθοδοντική και η ορθοπεδική, ενώ γίνονται κάποιες προσπάθειες από τον Ιατρικό Σύλλογο στο εξωτερικό.

Σύμφωνα πάντως με μελέτη της Dianeosis μπορούν να προστεθούν 1,5 δισεκατομμύριο ευρώ και 20.000 θέσεις εργασίας από τον ιατρικό τουρισμό, ενώ 2 δισεκατομμύρια και 26.000 θέσεις εργασίας από τον ιαματικό, καθώς επίσης 13,6 δισεκατομμύρια ευρώ από τον τουρισμό ευεξίας με 171 χιλιάδες θέσεις εργασίας. Έτσι πρέπει να λειτουργήσει η Ελλάδα, όσον αφορά τον τουρισμό.

Σε ότι αφορά τώρα τη Σύμβαση, είναι γενικόλογη.

Στο άρθρο 1, αναφέρεται ο σκοπός και το άρθρο 2, επικεντρώνεται στην αύξηση της τουριστικής κίνησης ανάμεσα στις δύο χώρες, καθώς επίσης στη συνεργασία των ταξιδιωτικών οργανισμών.

Το άρθρο 3 εξειδικεύει τους τομείς συνεργασίας, που είναι το μάρκετινγκ και η προβολή, μέσα από τη συμμετοχή σε εκθέσεις, την εκπαίδευση, τη στατιστική και τη νομοθεσία.

Το άρθρο 4, τονίζει τη συνεργασία σε ειδικές μορφές τουρισμού, όπως του ιατρικού, του ιαματικού, της ευεξίας και πολιτιστικού.

Τα άρθρα 5 και 6, αφορούν την προώθηση διεθνών συνεργασιών.

Με το άρθρο7, έχουμε τη σύσταση Μικτής Επιτροπής για την παρακολούθηση της εφαρμογής της Σύμβασης, ενώ δεν προβλέπεται κάτι για τον τρόπο επίλυσης διαφορών.

Η Σύμβαση τροποποιείται με αμοιβαία συναίνεση στο άρθρο 8 και τίθεται σε ισχύ μετά την Κύρωση σε εθνικό επίπεδο με το άρθρο 9, με πενταετή διάρκεια και με σιωπηρή ανανέωση, ενώ μπορεί να καταγγελθεί με εξάμηνη προειδοποίηση.

Τα έξοδα των επισκέψεων καλύπτονται από τα κράτη, ενώ σύμφωνα με το Γενικό Λογιστήριο του Κράτους θα χρειάζονται 3360 ευρώ ετησίως για ταξίδια σε Επιτροπές και άλλα τόσα για τη συμμετοχή σε συνέδρια. Ενώ μπορεί να υπάρξουν επιπλέον έξοδα, δεν τα αναφέρει ακριβώς, για εργαστήρια εκπαίδευσης και για τη συμμετοχή σε εκθέσεις, που δεν ποσοτικοποιούνται, αλλά θα καλυφθούν από τον ΕΟΤ.

Συνεχίζοντας, στη Σύμβαση με τη Μογγολία υπεγράφη στις 14/2/2020 στο Μόναχο, σύμφωνα με τη σελίδα του Υπουργείου Εξωτερικών, που επίσης θα καταθέσουμε στα Πρακτικά, στα πλαίσια του Συμβουλίου Ασφαλείας του Μονάχου - περίεργο αυτό - μαζί με την απαλλαγή βίζας για το Διπλωματικό Σώμα. Όπως αναφέρεται η Σύμβαση αποσκοπεί στην προώθηση των σχέσεων των δύο χωρών και στη συνεργασία στο χώρο του βιώσιμου τουρισμού, σημειώνοντας πως η Ελλάδα και η Μογγολία συνήψαν διπλωματικές σχέσεις το 1967 και συνεργάζονται στα πλαίσια του Διαπεριφερειακού Διαλόγου Ευρώπης-Ασίας, του ASEM, ενώ η Μογγολία δεν είναι μέλος του Συμβουλίου των τουρκογενών, αν και έχει καλές σχέσεις με την Τουρκία.

Περαιτέρω, η Μογγολία είναι μία περίκλειστη χώρα με 3,3 εκατομμύρια πληθυσμό, με 14,3 δισεκατομμύρια δολάρια ΑΕΠ και με μόλις 4185 δολάρια κατά κεφαλήν, ενώ θεωρείται πως η παραοικονομία είναι πάνω από το 30% της οικονομίας της. Το ΑΕΠ της προέρχεται κατά 50% από τις υπηρεσίες, κατά 38% από την βιομηχανία και κατά 12% από τη γεωργία, με εκτιμήσεις του 2017. Ενώ διαθέτει σημαντικό ορυκτό πλούτο που αποτελεί μεγάλη πηγή εσόδων, έχοντας διαμορφώσει την παραδοσιακή αγροτική οικονομία που παράγει, γάλα, κρέας και μάλλινα υφάσματα. Οι εξαγωγές της είναι 8,2 δισεκατομμύρια δολάρια και οι εισαγωγές της 6,2 δισεκατομμύρια με στοιχεία του 2019. Με κύριο εταίρο της την Κίνα που απορροφά το 80% των εισαγωγών της, σχεδόν όλες.

Η Μογγολία είχε το 2019 μόλις 637 χιλιάδες τουρίστες, κυρίως από την Κίνα, τη Ρωσία και τη νότια Κορέα. Με λίγους Ευρωπαίους και Αμερικανούς. Το τουριστικό της εισόδημα το 2019 ήταν 605 εκατομμύρια δολάρια ή το 4% του ΑΕΠ της, με μέση δαπάνη ανά τουρίστα τα 905 δολάρια, όπως θα καταθέσουν στα Πρακτικά. Εδώ η μέση δαπάνη είναι πολύ υψηλότερη από την Ελλάδα.

Σημαντικά αξιοθέατα της Μογγολίας είναι η αρχαία πόλη του Καρακόρουμ, ενώ διακρίνεται για τα εθνικά της πάρκα, τις πεδιάδες, τις στέπες, τα βουνά, την έρημο Γκόμπι, τις μεγάλες λίμνες με σημαντική αλιεία, τους παραδοσιακούς οικισμούς και τους νομαδικούς καταυλισμούς. Επομένως, προσφέρεται για τον φυσιολατρικό οικολογικό τουρισμό και για τον τουρισμό περιπέτειας. Ενώ σε αυτό το πλαίσιο εντάσσεται ο γαστρονομικός τουρισμός που θέλει να αναπτύξει η χώρα, κεφαλαιοποιώντας τα ιδιαίτερα φαγητά των νομάδων. Εμείς πουλάμε οτιδήποτε ξένο υπάρχει.

Η Σύμβαση τώρα είναι γενικόλογη και μοιάζει με αυτήν της Ουγγαρίας. Οπότε δεν υπάρχει λόγος να επαναλαμβανόμαστε. Διαφορετικό είναι το άρθρο 5 που αναφέρεται στην προώθηση των επενδύσεων στις δύο χώρες. Επίσης το 7, που αναφέρεται στον σεβασμό των κανόνων της Ε.Ε., όπου η Μογγολία φαίνεται πως δεν έχει καμία δέσμευση.

Όσον αφορά τα έξοδα των επισκέψεων που καλύπτουν τα κράτη, σύμφωνα με τον Γενικό Λογιστήριο του Κράτους θα χρειάζονται 5.000 ευρώ περίπου ετησίως. Ενώ μπορεί να υπάρξουν επιπλέον έξοδα για συμμετοχή σε εκθέσεις και λοιπά, που δεν ποσοτικοποιούνται, αλλά θα πληρώνονται από τον ΕΟΤ.

Συμπερασματικά, είναι και αυτή μια ανούσια σύμβαση χωρίς ορατό όφελος. Δεν υπάρχει όμως κάποιος λόγος να καταψηφιστεί. Σε κάθε περίπτωση, για την περίπτωση και των δύο συμβάσεων, επιφυλασσόμαστε για την Ολομέλεια. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βιλιάρδο. Με επιφύλαξη λοιπόν η Ελληνική Λύση.

Θα δώσουμε το λόγο στον Ειδικό Αγορητής του ΜέΡΑ25, τον κ. Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Σας ευχαριστώ. Καλή χρονιά σε όλους και στην αγάπη κυρία Ζαχαράκη που είναι κοντά μας.

Θα ήθελα πριν ξεκινήσω για τις δύο Συμβάσεις να κάνω μερικές ερωτήσεις, τοποθετήσεις, διότι προέρχομαι και από τον χώρο του τουρισμού. Πρώτο απ’ όλα, κυρία Ζαχαράκη, οι περιφέρειες της χώρας προχωρούν τώρα σε μία άτυπη σύγκληση του Περιφερειακού Συμβουλίου Τουρισμού. Είναι ένα όργανο το οποίο συστάθηκε το 2019 από την Κυβέρνησή σας, συνεδρίαζε αυτό το όργανο σε τακτά χρονικά διαστήματα μέχρι το Σεπτέμβριο του 21΄, πέρυσι. Και τώρα πρόκειται να γίνει μια άτυπη σύγκληση αυτού του Περιφερειακού Συμβουλίου Τουρισμού. Και διερωτώμεθα για ποιο λόγο, χωρίς την παρουσία εκπροσώπων του Υπουργείου Τουρισμού.

Ένα άλλο θέμα είναι επίσης, ότι οι εβδομαδιαίες συναντήσεις της ηγεσίας του Υπουργείου Τουρισμού που γινόταν στο παρελθόν, πλέον δεν γίνονται για τον συντονισμό θεμάτων του Υπουργείου Τουρισμού. Παρακολουθώντας τα εμείς ως επαγγελματίες του τουρισμού, διερωτώμεθα γιατί. Πώς πάει η εξέλιξη της χρονιάς, τι στοιχεία έχουμε, τι ενημέρωση πρόκειται να έχουμε από το Υπουργείο Τουρισμού; Τι θα κάνουμε με την επέκταση της τουριστικής περιόδου; Και εσείς, κυρία Υπουργέ, νομίζω από το κομμάτι του τουρισμού εν μέρει προέρχεστε, πέρα από το χώρο της εκπαίδευσης.

Θα ήθελα να επισημάνω ένα άλλο θέμα στο σημείο αυτό, που αφορά τα τουριστικά γραφεία, τους μεγάλους tour operators, οι οποίοι λειτουργούν χειμώνα καλοκαίρι. Και γνωρίζουμε τα δύο-τρία τελευταία χρόνια λόγω πανδημίας έχουν υποστεί μεγάλη απώλεια εσόδων. Και φοβούμεθα και διερωτώμεθα πόσοι από αυτούς θα αντέξουν, τι κάνει το Υπουργείο μας για να μας ενημερώνει και τι ενέργειες κάνει για να αποτρέψει πτωχεύσεις, όπως έγιναν πριν από μερικά χρόνια από τον Τόμας Κουκ τότε. Πολύ βασικά θέματα τα οποία θα θέλαμε ως φορείς του τουρισμού να γνωρίζουμε.

Ένα άλλο θέμα το οποίο θα ήθελα να τονίσω σήμερα πάλι, είναι το θέμα του τουρισμού. Όπως είπα προηγουμένως, και εσείς από την εκπαίδευση προέρχεστε, το θέμα της εκπαίδευσης στον τουριστικό τομέα, όσον αφορά τις Σχολές Τουριστικών Επαγγελμάτων εδώ στο Ηράκλειο. Τις έχετε επισκεφθεί νομίζω, ξέρετε την οικτρή τους κατάσταση. Αυτές πλέον δεν λειτουργούν, είναι ακατάλληλες και λόγω του σεισμού - χθες είχαμε πάρα πολλούς μικρούς σεισμούς στην περιοχή μας με επίκεντρο την περιοχή μας. Τα κτίρια, λοιπόν, είναι ακατάλληλα.

Ευτυχώς που αυτή τη στιγμή το ΕΛΜΕΠΑ έχει προσφέρει αίθουσες να κάνουν οι φοιτητές τα μαθήματά τους. Αλλά, ποια είναι η ουσιαστική λύση του θέματος αυτού; Διότι, γνωρίζετε πολύ καλά ότι δεν έχουμε πλέον στελέχη στον τουρισμό, κυρία Υφυπουργέ. Όταν δεν έχεις στελέχη, όταν υπάρχει έλλειψη καταρτισμένων ανθρώπων, πως θα πας παρακάτω; Έπειτα, θα έρθει το νομοσχέδιο του Υπουργείου Ανάπτυξης για ανάπτυξη του τουρισμού. Τι ανάπτυξη θα κάνεις όταν δεν έχεις στελέχη στον τουρισμό, καλά στελέχη στον τουρισμό, τα οποία θα έπρεπε να έχει η Ελλάδα.

Πάμε τώρα στον Αναπτυξιακό νόμο. Δεν αφορά άμεσα εσάς, δεν είστε ασφαλώς η καθ’ ύλην αρμόδια, είναι το Υπουργείο Ανάπτυξης. Θα αναπτύξουμε τα θέματά μας στην αμέσως επόμενη συνεδρίαση. Αλλά, εδώ πέρα, πιστεύουμε ότι και εσείς ως Υπουργείου Τουρισμού πρέπει να το αναφέρετε και να πιέσετε προς αυτή την κατεύθυνση, κανονικά να μπορούν να ενταχθούν στο Αναπτυξιακό νόμο όλες οι επιχειρήσεις, μικρές, μεγάλες, μικρομεσαίες. Όλες και όχι μόνο των τεσσάρων αστέρων και πάνω, όπως ορίζει το νομοσχέδιο, που εξαιρεί ακόμη και των τριών αστέρων. Ακόμη και τα επιπλωμένα διαμερίσματα.

Εάν μπορεί κάποια επιχείρηση, κάποιος επιχειρηματίας, να κάνει ανακαίνιση, αναβάθμιση του προϊόντος του - διότι πραγματικά εκεί που πάσχουμε. Αυτό το οποίο θέλουμε ως Ελλάδα είναι η αναβάθμιση του τουριστικού μας προϊόντος, είτε λέγεται ενός αστεριού ξενοδοχείο, είτε λέγεται δύο ή τριών αστέρων. Αυτά είναι πολύ βασικά θέματα για την ανταγωνιστικότητα και τη βιωσιμότητα του τουρισμού και την περαιτέρω ανάπτυξη του τουρισμού. Ο ποιοτικός μας τουρισμός, η επιμήκυνση της τουριστικής περιόδου, να μας ενημερώνετε, ως υπουργείο Τουρισμού, τι ενέργειες κάνετε γι’ αυτό το θέμα, ούτως ώστε να είμαστε, ο τουριστικός κλάδος, σε αμεσότερη επαφή.

Επίσης, το θέμα να ενταχθούν οι επιχειρήσεις ενοικιαζόμενων διαμερισμάτων, επιπλωμένων δωματίων, επιχειρήσεις ταξιδιωτικών γραφείων, επιχειρήσεις τουριστικών λεωφορείων. Όλες αυτές οι επιχειρήσεις που ασχολούνται με τον τουρισμό, πρέπει κανονικά να ενταχθούν στο σχέδιο αυτό. Δεν καταλαβαίνουμε για ποιο λόγο έχουν εξαιρεθεί όλες και έχουν μείνει μόνο ουσιαστικά οι τεσσάρων αστέρων. Οι δε μικρές υπάγονται στις μικρομεσαίες και εξαιρούνται των επιδοτήσεων. Αυτά είναι πράγματα τα οποία δεν θα βοηθήσουν. Γνωρίζετε πολύ καλά ότι στον τουρισμό οι ξενοδοχειακές επιχειρήσεις είναι εντάσεως κεφαλαίου και πραγματικά χρήζουν της στήριξης. Το 77% των ξενοδοχείων είναι εκτός του Αναπτυξιακού νόμου, αυτό πρέπει να πιέσουμε για να αλλάξει.

Ένα άλλο θέμα το οποίο επίσης γνωρίζετε πολύ καλά, είναι η διασύνδεση του πρωτογενή τομέα με τον τριτογενή, ένα παραπάνω με αιχμή του δόρατος στην ελληνική διατροφή. Πέστε μας τι ακριβώς κάνετε στον τομέα αυτό. Θα ήθελα να αναφερθώ επίσης σε μία πρόσφατη ερώτηση που καταθέσαμε προς το Υπουργείο Τουρισμού, Οικονομικών και Εργασίας και Κοινωνικών Υποθέσεων, όσο αφορά την Ένωση Ξενοδόχων Θεσσαλονίκης. Όπως και όλη η Ελλάδα βέβαια, μαστίζεται εδώ και δύο χρόνια από την πανδημία, μαστίζεται φέτος ένα παραπάνω από την ακρίβεια. Πως αυτές οι επιχειρήσεις θα επιζήσουν και θα πάνε παρακάτω για την επόμενη μέρα. Ζητάνε άμεση χορήγηση βραχυχρόνιων μέτρων, τα οποία ουσιαστικά έχουνε μικρό οικονομικό αποτύπωμα.

Επίσης, όπως είπα και πριν, τη στήριξη των τουριστικών γραφείων. Τα τουριστικά γραφεία, τα οποία είναι ο ενδιάμεσος κρίκος στην αλυσίδα, ουσιαστικά είχαν μηδενικές εισροές, μηδενική τουριστική κίνηση, και φέτος το Χειμώνα και τον προηγούμενο Χειμώνα. Γενικά και αυτά πρέπει να στηριχθούν άμεσα.

Όσο αφορά τα δύο σχέδια νόμου, τα δύο αυτά Μνημόνια, μεταξύ Ελλάδος-Μογγολίας και Ελλάδος-Ουγγαρίας. Ασφαλώς και ο τουρισμού μεγαλώνει και γίνεται Παγκόσμιος, το στηρίζουμε βέβαια, αλλά θα θέλαμε πρώτα να ακούσουμε τις δικές σας τοποθετήσεις για τις δύο Κυρώσεις και επιφυλασσόμεθα να τοποθετηθούμε στην Ολομέλεια. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Λογιάδη. Επιφύλαξη, λοιπόν, για την Ολομέλεια.

Θα δώσουμε τον λόγο τώρα στην κυρία Υφυπουργό, την κυρία Ζαχαράκη. Κυρία Ζαχαράκη, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ πάρα πολύ για την ευκαιρία να συζητήσουμε για θέματα τα οποία βλέπω ότι εκφεύγουν και της σημερινής θεματολογίας, αλλά είναι μια ευκαιρία να τα θέσουμε εκ νέου. Και αν μη τι άλλο, να δώσουμε και κάποιες ενημερώσεις και σίγουρα κάποιες απαντήσεις, αν και αναλυτικά θα αναφερθώ σε αυτά αύριο στην Ολομέλεια. Εκεί θα έχουμε την ευκαιρία και με περισσότερο χρόνο. Ως προς τα ζητήματα τα οποία τέθηκαν από τους Εισηγητές και τους Ειδικούς Αγορητές, ειδικότερα για το θέμα της Μογγολίας, υπάρχει η βίζα. Υπάρχει δυνατότητα διευκόλυνσης της κίνησης μεταξύ των δύο χωρών.

Ως προς το ζήτημα της Ουγγαρίας, επειδή ετέθη αν υπάρχει νόημα στο να γίνει κάτι τέτοιο. Ναι υπάρχει και είναι πολύ σημαντικό. Νομίζω το ανέφερε ο κ. Αυλωνίτης, ότι είναι πρώτη η Ελλάδα σε προτίμηση στους Ούγγρους πολίτες που έρχονται στη χώρα μας. Είχαμε πολύ μεγάλο αριθμό επισκεπτών, πάνω από 190.000 επισκέπτες, το 2019. Όπως καταλαβαίνετε αυτό κατακρημνίστηκε το 2020. Είχαμε πτώση 85%. Τώρα ο χρονισμός είναι ο κατάλληλος να συζητήσουμε γι’ αυτή την επανέναρξη αυτής της διμερούς και ταξιδιωτικής τουριστικής επαφής, που γίνεται όχι μόνο σε ένα θεωρητικό πλαίσιο. Αντιλαμβανόμαστε όλοι ότι η σύναψη συμφωνιών και η κύρωσή τους μπορεί να έμενε κάποιες φορές ή να μένει κάποιες φορές σε ένα θεωρητικό πλαίσιο.

Μας ενδιαφέρει και με τις διμερείς Επιτροπές οι οποίες συστήνονται μεταξύ των χωρών, αλλά και σε ένα πλαίσιο βελτίωσης σχέσεων, ακόμη και με πιο μακρινές χώρες, που να φάνταζε ότι ποιο θα ήταν το άμεσο αποτέλεσμα στο ισοζύγιο, όπως είναι η Μογγολία. Κι όμως είναι. Γιατί ξέρετε ότι ο τουρισμός, η φιλοξενία όπως μας αρέσει το λέμε στο Υπουργείο Τουρισμού, είναι μια μορφή ήπιας πολιτικής, που μπορεί να βελτιώσει σίγουρα τις διμερείς σχέσεις.

Ειδικά στην περίπτωση της Ουγγαρίας, έχουμε να πάρουμε και αρκετά στο κομμάτι που αναφέρατε ήδη και του τουρισμού ευεξίας, ο οποίος θα είναι τουρισμός αιχμής, μια ειδική μορφή αιχμής, από εδώ και πέρα, ειδικά στην περίοδο που βλέπουμε ότι θα υπάρχει μετά την πανδημία. Ο κόσμος θέλει και επιθυμεί να κάνει διακοπές οι οποίες ούτως η άλλως και το πνεύμα και το σώμα να μπορούν να νιώθεις μια τρυφερή σχέση και σε αυτό η Ελλάδα μπορεί να πρωταγωνιστήσει. Πως;

Με τον πολύ μεγάλο αριθμό των πηγών αλλά και με μία πολύ σημαντική νομοθετική δράση επειδή άκουσα πριν ότι δεν φέραμε κάποιο νομοσχέδιο να θυμίσω ότι φέραμε νομοσχέδιο το οποίο ψηφίστηκε από την Ελληνική Βουλή τέλος Δεκεμβρίου που είχε να κάνει και με το ζήτημα των πηγών και με την αξιοποίηση των ιαματικών πηγών που σε πάρα πολλές περιοχές στην Ελλάδα δυστυχώς δεν είχε σταθεί εφικτό. Κάνουμε λοιπόν παρεμβάσεις κάνουμε μεταρρυθμίσεις και στο κομμάτι του τουρισμού με ειδικό νόμο οποίος η Ελληνική Βουλή ψήφισε πρόσφατα και για το κομμάτι των ιαματικών πηγών.

Το δεύτερο κομμάτι, που μπορούμε πραγματικά να πάρουμε πολλά από την Ουγγαρία, είναι και στο κομμάτι του ιατρικού τουρισμού, το θέσατε πριν και θα το συγκεκριμενοποιήσω, λέγοντας και στον οδοντιατρικό τουρισμό καθώς τα τελευταία χρόνια έχει γίνει μια ειδική επένδυση εκεί στο κομμάτι του οδοντιατρικού τουρισμού με πάρα πολύ κόσμο ο οποίος συρρέει πρέπει να σας πω στην Ουγγαρία για τέτοιου είδους εργασίες. Άρα, μεγάλο το επίπεδο μεγάλο το περιθώριο γιατί έχουμε ένα εξαιρετικό επίπεδο Ελλήνων επιστημόνων εδώ που μπορούμε πραγματικά να βοηθήσουμε σε μία διμερή σχέση αμοιβαία επωφελή.

Άρα, καλώ τα κόμματα και αυτά τα οποία ούτως η άλλως μπορεί να εξέφρασαν κάποιες επιφυλάξεις για την Ολομέλεια, να ψηφίσουν αυτές τις δύο συμφωνίες καθώς εμείς πρόκειται και να επιτηρήσουμε την υλοποίησή τους. Το κάνουμε ούτως ή άλλως και σε άτυπο επίπεδο μέσω της επαφής των δύο των Πρεσβειών σε διμερές επίπεδο αλλά κυρίως να είμαστε και ιδιαίτερα προσεκτικοί ως προς το δημοσιονομικό κομμάτι. Δεν πρόκειται δηλαδή, να υπεισέλθουμε αν θέλετε σε κάποιες κινήσεις οι οποίες απλά να είναι σε μια ανταλλαγή απλή. Ούτως ή άλλως, τώρα έχουμε και τη μέθοδο των τηλεδιασκέψεων και μπορούμε να αξιοποιήσουμε και το αποτύπωμα της κάθε χώρας ξεχωριστά.

Να πούμε βέβαια ότι και τα γραφεία του ΕΟΤ του εξωτερικού ότι θα μείνουν κυρίως στο κόμματος της Ουγγαρίας. Αναφέρθηκε ήδη ότι το γραφείο ΕΟΤ της Αυστρίας διότι, είναι αυτό το οποίο επιβλέπει τα ζητήματα της Ουγγαρίας. Κάνουν ήδη μέσα στην πανδημία, πολλές συναντήσεις σε επίπεδο γνωριμίας περιοχών καθώς δεν μπορούσε μέσα στην πανδημία να γίνουν τα πάντα για να μπορέσουμε να αξιοποιήσουμε αυτόν το χρόνο.

Έρχομαι λίγο στα γενικότερα σχόλια, τα οποία θα ήθελα να μου δώσετε την ευκαιρία να εξειδικεύσω αύριο χωρίς να αφήσω ελπίζω τίποτα αναπάντητο. Και αν αφεθεί κάτι κατά την κρίση του ομιλούντος, γιατί είχαμε σήμερα άνδρες ομιλητές, μπορούμε να επανέλθουμε και με τη διαδικασία των επίκαιρων ερωτήσεων και βέβαια και των γραπτών ερωτήσεων.

Θα κάνω μια αναφορά στη γενικότερη τοποθέτηση για τον τουρισμό. Εγώ νομίζω ότι μπορούμε να σταθούμε με ψυχραιμία στη φετινή χρονιά και να πούμε ότι οι άνθρωποι του τουρισμού ανταπεξήλθαν, υποβοηθούμενοι προφανώς και από κάποιες παρεμβάσεις οι οποίες έγιναν εγκαίρως από την Ελληνική Κυβέρνηση.

Ο Έλληνας Πρωθυπουργός έθεσε πολύ νωρίς το ζήτημα του εκσυγχρονισμού και της ψηφιακής αναβάθμισης, το ηλεκτρονικό δηλαδή digital pass, προκειμένου να διαθέτουμε την ψηφιακή αυτή δυνατότητα για να μπορέσουμε να ταξιδέψουμε. Το έθεσε πανευρωπαϊκά και έγινε δεκτό. Οι κινήσεις αυτές, τη δεδομένη στιγμή έθεσαν την Ελλάδα σε πλεονεκτική θέση και εν τέλει συζητάμε και λαμβάνουμε πρωτοβουλίες και στο κομμάτι του τουρισμού για την επανέναρξη.

Δεύτερο κομμάτι. Αυτά που είπαμε τα κάναμε. Είπαμε ότι θα ξεκινήσουμε 15 Μαΐου και ξεκινήσαμε 15 Μαΐου.

Ήμασταν πολύ διαυγείς πολύ καθαροί, ως προς τις οδηγίες οι οποίες δόθηκαν, για ποιες χώρες μπορούν να έρθουν στη χώρα, με διαρκή έτσι δυναμική για τη λίστα αυτή των χωρών, για να μπορούμε εγκαίρως να καταλήξουμε σε ένα πλάνο μαζί με τις αεροπορικές εταιρείες και να επιτευχθούν οι συμφωνίες.

Και βέβαια, το πλέγμα μέτρων το οποίο υπήρχε για την οικονομία προφανώς είχε επεκταθεί και στις επιχειρήσεις μας και στα ξενοδοχεία μας αλλά και στους εργαζόμενούς μας. Διότι ένοιωσαν ασφάλεια και εδώ πέρα πραγματικά, ακούγοντάς σας, εγώ αντιπαραβάλω αυτό το οποίο πολλές φορές εισπράττω και στη συζήτησή μας με τους εργαζόμενους: το είδατε με τη συγκράτηση της ανεργίας.

Και θεωρώ, ήταν μια σημαντική στιγμή της Ελληνικής Κυβέρνησης ότι με αυτά τα μέτρα τα οποία ελήφθησαν τα τελευταία χρόνια, τα οποία πλέον έχουνε ξεπεράσει τα 43 δισεκατομμύρια στο σύνολο, μπορέσαμε να συγκρατήσουμε και την ανεργία και στο κομμάτι του τουρισμού.

Από την άλλη θα πρέπει να απαντήσουμε με ειλικρίνεια για το τι θα κάνουμε για την εξεύρεση προσωπικού για τις επόμενες περιόδους. Είχαμε ένα μεγάλο ζήτημα στο να βρούμε προσωπικό το 2020. Το είχαμε στο 2021 έντονα, θα το έχουμε εντονότερο το 2022 και θα επανέλθω σε αυτό το ζήτημα.

Και πάμε στα στοιχεία.

Τί έδειξε το πρώτο δεκάμηνο η Έκθεση της Τράπεζας της Ελλάδος;

Ότι ο ελληνικός τουρισμός έφερε στη χώρα πάνω από 10 δισεκατομμύρια ευρώ. Συγκεκριμένα, έχω σημειώσει 10 δις 196 εκ..

Πάνω από το 50% ενός στόχου, τον οποίο νομίζω ότι Μάιο-Ιούλιο μπορεί και να μην τολμούσαμε οι ίδιοι να τον θέσουμε.

Οφείλω να πω ότι ακόμα κι αν προσωπικά το χρησιμοποιούσα στο δημόσιο λόγο, υπήρχε πάντα η αμφιθυμία ή η επιφύλαξη για την πορεία της πανδημίας, διότι υπάρχουν μεταλλάξεις

Τότε υπήρχε η μετάλλαξη Δέλτα και είχε επηρεάσει σοβαρά στην αρχή τις αφίξεις των φιλοξενουμένων μας από το εξωτερικό.

Μετά τις 15 Ιουλίου άρχισε η φιλοξενία να λαμβάνει εκθετική αύξηση, με αφίξεις από το εσωτερικό, τη λεγόμενη κινητικότητα του εσωτερικού και ασφαλώς αφίξεις του εξωτερικού. Φτάσαμε λοιπόν να έχουμε το ποσοστό του 58% το πρώτο δεκάμηνο του 2021, το οποίο είναι μια μεγάλη και κοινή νίκη.

Δεν καταλαβαίνω γιατί θα πρέπει να υπάρχει υποτίμηση ή να ρισκάρουμε να μην το αναφέρουμε και αυτό. Αυτό είναι νίκη. Είναι νίκη για την Ελλάδα ισχυροποιεί τον ελληνικό τουρισμό, ισχυροποιεί τον εργαζόμενο και τον εργοδότη, γιατί αμφότεροι μέσα σε πολύ δύσκολες συνθήκες κατάφεραν να φέρουν ένα πολύ θετικό αποτέλεσμα που δεν μπόρεσαν να το πετύχουν πολλές άλλες χώρες.

Αυτό πιστεύετε ότι μπορεί να είναι δήλωση έπαρσης;

Όχι.

Αυτήν την στιγμή αποδίδουμε σ’ αυτούς τους ανθρώπους που το πέτυχαν ένα μεγάλο ευχαριστώ και μια ευγνωμοσύνη για την προσπάθειά τους. Και είμαι πεπεισμένη ότι θα συνεχίσουν να το πετυχαίνουν.

Το δεύτερο το κομμάτι αφορά τον χειμερινό τουρισμό που θίξατε.

Επιτρέψτε μου, γιατί κατάγομαι από την Ευρυτανία να γνωρίζω και να είμαι ευαισθητοποιημένη σε κάποια πράγματα. Ασφαλώς θα θέλαμε όλους τους μήνες να μπορούμε να δεχόμαστε επισκέψεις, περιμένουμε όμως και εμείς αυτό που θα ισχύσει και θα γίνει με το κομμάτι των ξενοδοχείων. Αν προσέξατε, είπαμε ήδη ότι Χριστούγεννα -Πρωτοχρονιά υπήρξαν σημαντικές αυξητικές τάσεις αφίξεων και ταυτόχρονα πράγματι υπήρξαν ακυρώσεις των Φώτων. Κάποιοι άνθρωποι μπορεί να το σκέφτηκαν αν θέλουν να ταξιδέψουν, κάποιοι ακύρωσαν και ούτω καθεξής. Αυτό όμως δεν αναιρεί τις προηγούμενες τάσεις. Δεν είμαστε εδώ πέρα για να πούμε ένα μεγάλο μπράβο στους εαυτούς μας, έχουμε πλήρη ενσυναίσθηση.

Το επαναλαμβάνω και έχω πλήρη συνείδηση αυτών που σας λέω, αλλά δεν μπορούμε και να κρύψουμε ότι υπήρξαν ικανοποιητικές αφίξεις σε πάρα πολλά ορεινά μέρη. Και βέβαια πρέπει να ψάξουμε τους τρόπους έτσι ώστε να συνεχίσει ο κόσμος το χειμερινό τουρισμό, γιατί πράγματι, τώρα έχουμε ποσοστά χαμηλής πληρότητας.

Αν δείτε βέβαια και παλιαότερες σεζόν, κανονικές σεζόν, αμέσως μετά τα Χριστούγεννα πάντα ήταν πιο χαμηλές οι πληρότητες. Το ζητούμενο είναι πώς θα μπορέσουμε να ωθήσουμε περισσότερο κόσμο να ταξιδέψει ξανά, να απολαύσει ένα ωραίο τριήμερο-τετραήμερο στην ελληνική επαρχία.

Και να μην το περιορίσουμε μόνο σε ένα γενικό χειμερινό τουρισμό. Να εξετάσουμε γενικά τα οφέλη του ορεινού τουρισμού, να δούμε τι θα κάνουμε γι’ αυτό. Θα αναφερθώ αναλυτικά στην Ολομέλεια και για το μέσο που μας παρέχει το Ταμείο Ανάκαμψης.

Τι κάναμε όμως φέτος; Τα τελευταία δύο χρόνια ξέρετε ότι είχαμε το μεγαλύτερο πρόγραμμα στήριξης εσωτερικού τουρισμού, το «Τουρισμός για Όλους» με χρηματοδότηση πάνω από 100 εκατομμύρια. Πράγματι την πρώτη χρονιά είχαμε χαμηλότερη χρήση από ωφελούμενους στα voucher, όμως τα τετραπλασιάσαμε το 2021 και φτάσαμε στα τελικά στοιχεία με πάνω από 150 χιλιάδες ανθρώπους να έχουν ταξιδέψει ανά την Ελλάδα με το πρόγραμμα «Τουρισμός για Όλους».

Αναγνωρίζω ότι είχαμε καθυστερήσεις στις πληρωμές των ξενοδοχείων, ξεκινάμε όμως τώρα με ιδιαίτερη κινητικότητα και επισπεύδουμε τις πληρωμές και περάσαμε και ειδική διάταξη, έτσι ώστε αυτά τα χρήματα να είναι αφορολόγητα και ακαταχώρητα, ούτως ώστε όλες οι επιχειρήσεις – και κυρίως οι μικρομεσαίες επιχειρήσεις όπου ξέρω ότι όλοι εστιάζουμε το ενδιαφέρον μας – να είναι το επίκεντρο της δικής μας επιθυμίας να βοηθήσουμε. Αυτές οι επιχειρήσεις μπορούν πλέον να ξεκινήσουν να αποπληρώνονται, διότι πράγματι υπήρξαν καθυστερήσεις στις πληρωμές των επιχειρήσεων και γι’ αυτό επιστρέψαμε στο πρόβλημα, περάσαμε αυτήν την ειδική διάταξή που δεν ήταν καθόλου εύκολο ούτε αυτονόητο να περάσει, προκειμένου να μπορέσουμε να διευκολύνουμε τις πληρωμές σε αυτούς τους ανθρώπους.

Θα κλείσω, με το θέμα της τουριστικής εκπαίδευσης έχοντας αύριο πολύ αναλυτικά στοιχεία για το τι κάναμε και για την περίπτωση της σχολής ξεναγών και για την περίπτωση του ΙΕΚ Κέρκυρας.

Δεν ανακαλύψαμε σήμερα την Κέρκυρα.

Δεν ανακαλύψαμε σήμερα τα ζητήματα των δύο σχολών.

Και επίσης, δεν υπάρχει κανείς απλά να βλέπει ένα δίπλωμα και να αδιαφορεί. Εγώ τουλάχιστον, δεν θα το έκανα ποτέ και ως προς το περιεχόμενο των σπουδών και στα ζητήματα προσωπικού. Έχουν γίνει πολυάριθμες προσπάθειες για να καλυφθούν και τα ζητήματα παραιτήσεων που είχαμε στη σχολή ξεναγών, αλλά και πολλές προσπάθειες που κάναμε για να μπορέσουν να πάνε εκεί και να αναπληρώσουν αυτές τις ανάγκες. Θα επανέλθω και με αριθμούς και για τις προσλήψεις και για τις εξελίξεις που έχουμε αυτή τη στιγμή.

Μου θέσατε το ζήτημα της καθηγήτριας Αγγλικών, η οποία παραιτήθηκε.

Εγώ προσωπικά, μαζί με τον κύριο ο οποίος μετατέθηκε στη Θεσσαλονίκη μιλήσαμε χθες, έτσι ώστε να μπορέσει να πάει είτε καθηγήτρια από την Πρωτοβάθμια της γενικής εκπαίδευσης είτε καθηγήτρια της Δευτεροβάθμιας.

Δεν υπάρχουν πολλές φορές διαθέσιμοι εκπαιδευτικοί, το γνωρίζετε. Ο υπάλληλος που μου αναφέρατε - πανεπιστημιακής κατεύθυνσης για το θέμα της πληροφορικής αν δεν κάνω λάθος - δεν μπορούσε να βρεθεί. Υπάρχει ζήτημα υπαρκτό πολλές φορές στις ειδικότητες. Ας μην ερχόμαστε όμως στη Βουλή με πρόθεση να τα εκμηδενίζουμε όλα.

Επίσης, να κάνουμε μια κοινή συμφωνία ότι θέλουμε να στηρίξουμε αυτό το θεσμό, γιατί το έχουμε ανάγκη ούτως η άλλως. Αλλά ας μην τα εκμηδενίσουμε και παρακαλώ ας παρουσιάζουμε όλα τα στοιχεία. Εγώ τουλάχιστον αυτό θα προσπαθήσω να κάνω αύριο και να ενημερώσω και την Ελληνική Βουλή ότι πηγαίνοντας στο Υπουργείο, κάναμε ένα ειδικό αίτημα και πήραμε έγκριση από την Ευρωπαϊκή Επιτροπή για 450.000 τεχνική βοήθεια έτσι ώστε να μπορέσει να μας βοηθήσει να σχεδιάσουμε την τουριστική εκπαίδευση, χωρίς να κάνουμε μικρές βελτιωτικές κινήσεις άσκοπα δεξιά και αριστερά.

Εμείς θέλουμε να έχουμε ένα στρατηγικό σχέδιο με αρχή, μέση και τέλος.

Εγώ τουλάχιστον, έτσι έχω λειτουργήσει και έτσι έχω μάθει να λειτουργώ.

Και επειδή άκουσα και για το θέμα της πρακτικής, που τέθηκε από την πλευρά του ΚΚΕ, να θυμίσω ότι φέτος αλλάξαμε την πρακτική μετά από έντεκα χρόνια. Εντάχθηκαν μέσα περισσότερες επιχειρήσεις έτσι ώστε οι σπουδαστές μας να έχουν περισσότερες ευκαιρίες πρακτικής και βάλαμε και επιχειρήσεις από την Ευρωπαϊκή Ένωση σε περίπτωση που κάποιο παιδί θελήσει να κάνει πρακτική και εκεί. Αλλάξαμε τους κανονισμούς και στις σχολές ξεναγών μετά από πάρα πολλά χρόνια και τώρα επίκειται και αλλαγή του κανονισμού και για τα ΙΕΚ. Είναι ίσως μικρές κινήσεις ίσως για εσάς, αλλά καταλήγουν να προσθέτουν πολλά στη μεγάλη εικόνα.

Τα υπόλοιπα αύριο στην Ολομέλεια και ευχαριστώ πολύ για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κυρία Ζαχαράκη και με την τοποθέτησή της.

Κυρίες και κύριοι συνάδελφοι ολοκληρώθηκε η συζήτηση επί των σχεδίων νόμων του Υπουργείου Τουρισμού και προχωρούμε στην ψηφοφορία.

Πρώτον, για την κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού.

Ο Εισηγητής της Πλειοψηφίας, ο κύριος Βασιλειάδης ψήφισε υπέρ.

Ο Εισηγητής της Μειοψηφίας, ο κύριος Αυλωνίτης επιφυλάσσεται.

Ο Ειδικός Αγορητής του Κινήματος Αλλαγής, κ. Μπιάγκης επιφυλάσσεται.

Ο Ειδικός Αγορητής του ΚΚ.Ε., ο κ. Κατσώτης, καταψηφίζει.

Ο Ειδικός Αγορητής της Ελληνικής Λύσης, ο κ. Βιλιάρδος επιφυλάσσεται.

Ο Ειδικός Αγορητής του ΜεΡΑ25, ο κ. Λογιάδης επιφυλάσσεται.

Όσον αφορά την κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού.

Ο Εισηγητής της Πλειοψηφίας, ο κ. Βασιλειάδης ψηφίζει υπέρ.

Ο Εισηγητής της Μειοψηφίας, ο κ. Αυλωνίτης, επιφυλάσσεται.

Ο Ειδικός Αγορητής του Κινήματος Αλλαγής, ο κ. Μπιάγκης επιφυλάσσεται.

Ο Ειδικός αγορητής του Κ.Κ.Ε., ο κ. Κατσώτης καταψηφίζει.

Ο Ειδικός Αγορητής της Ελληνικής Λύσης, ο κ. Βιλιάρδος επιφυλάσσεται.

Ο Ειδικός Αγορητής του ΜεΡΑ25, ο κ. Λογιάδης επιφυλάσσεται.

Συνεπώς τα σχέδια νόμων του Υπουργείου Τουρισμού: **Α.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού» και **Β.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού» γίνονται δεκτά επί της αρχής, επί των άρθρων και στο σύνολό τους, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βασιλειάδης Βασίλειος, Γιόγιακας Βασίλειος, Κεφαλογιάννη Όλγα, Χειμάρας Θεμιστοκλής (Θέμης), Αυλωνίτης Αλέξανδρος–Χρήστος, Φάμελλος Σωκράτης, Μπιάγκης Δημήτριος, Κατσώτης Χρήστος, Βιλιάρδος Βασίλειος και Λογιάδης Γεώργιος.

Τέλος και περί ώρα 14:35 λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ** **Ο** **ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**